amanoisuno/poetBack huggingface dataset:
送鄭戶曹賦席上果得榧子 蘇軾 
彼美玉山果，粲爲金盤實。瘴霧脫蠻溪，清樽奉佳客。客行何以贈，一語當加璧。祝君如此果，德膏以自澤。驅攘三彭仇，已我心腹疾。願君如此木，凜凜傲霜雪。斲爲君倚几，滑浄不容削。物微興不淺，此贈毋輕擲。
送胡掾 蘇軾 
亂葉和淒雨，投空如散絲。流年一如此，遊子去何之。節義古所重，艱危方自茲。他年著清德，仍復畏人知。
密州宋國博以詩見紀在郡雜詠次韵答之 蘇軾 
吾觀二宋文，字字照縑素。淵源皆有考，奇險或難句。後來邈無繼，嗣子其殆庶。胡爲尚流落，用舍真有數。當時苟悅可，慎勿笑杕杜。斲窗誰赴捄，袖手良優裕。山城辱吾繼，缺短煩遮護。昔年謬陳詩，無人聊瓦注。於今賡絕唱，外重中已懼。何當附家集，擊壤追咸濩。
答范淳甫 蘇軾 
吾州下邑生劉季，誰數區區張與李。重瞳遺跡已塵埃，惟有黄樓臨泗水。而今太守老且寒，俠氣不洗儒生酸。猶勝白門窮呂布，欲將鞍馬事曹瞞。
次韵答王定國 蘇軾 
每得君詩如得書，宣心寫妙書不如。眼前百種無不有，知君一以詩驅除。傳聞都下十日雨，青泥沒馬街生魚。舊雨來人今不來，悠然獨酌卧清虛。我雖作郡古云樂，山川信美非吾廬。願君不廢重九約，念此衰冷勤呵噓。
和鮮于子駿鄆州新堂月夜二首  其一 蘇軾 
去歲遊新堂，春風雪消後。池中半篙水，池上千尺柳。佳人如桃李，胡蝶入衫袖。山川今何許，疆野已分宿。歲月不可思，駛若船放溜。繁華真一夢，寂寞兩榮朽。惟有當時月，依然照杯酒。應憐船上人，坐穩不知漏。
和鮮于子駿鄆州新堂月夜二首  其二 蘇軾 
明月入華池，反照池上堂。堂中隠几人，心與水月凉。風螢已無迹，露草時有光。起觀河漢流，步屧響長廊。名都信繁會，千指調笙簧。先生病不飲，童子爲燒香。獨作五字詩，清卓如韋郎。詩成月漸側，皎皎兩相望。
送將官梁左藏赴莫州 蘇軾 
燕南垂，趙北際，其間不合大如礪。至今父老哀公孫，蒸土爲城鐵作門。城中積穀三百萬，猛士如雲驕不戰。一旦鼓角鳴地中，帳下美人空掩面。豈如千騎平時來，笑談謦欬生風雷。葛巾羽扇紅塵靜，投壺雅歌清燕開。東方健兒虓虎樣，泣涕懷思廉恥將。彭城老守亦凄然，不見君家雪兒唱。
答仲屯田次韵 蘇軾 
秋來不見渼陂岑，千里詩盟忽重尋。大木百圍生遠籟，朱絃三歎有遺音。清風卷地收殘暑，素月流天掃積陰。欲遣何人賡絕唱，滿階桐葉候蟲吟。
次韵子由送趙㞦歸覲錢塘遂赴永嘉 蘇軾 
歸舟轉河曲，稍見楚山蒼。候吏來迎客，吳音已带鄉。言從謝康樂，先獻魯靈光。已擊三千里，何須四十强。風流半刺史，清絕校書郎。到郡詩成集，尋溪水濺裳。芒鞋隨采藥，繭紙記流觴。海靜蛟鼉出，山空草木長。宦遊無遠近，民事要更嘗。願子傳家法，他年請尚方。
中秋月寄子由三首  其一 蘇軾 
殷勤去年月，瀲灧古城東。憔悴去年人，卧病破窗中。徘徊巧相覓，窈窕穿房櫳。月豈知我病，但見歌樓空。撫枕三歎息，扶杖起相從。天風不相哀，吹我落瓊宮。白露入肺肝，夜吟如秋蟲。坐令太白豪，化爲東野窮。餘年知幾何，佳月豈屢逢。寒魚亦不睡，竟夕相噞喁。
中秋月寄子由三首  其二 蘇軾 
六年逢此月，五年照離別。歌君別時曲，滿座爲淒咽。留都信繁麗，此會豈輕擲。鎔銀百頃湖，挂鏡千尋闕。三更歌吹罷，人影亂清樾。歸來北堂下，寒光翻露葉。喚酒與婦飲，念我向兒說。豈知衰病後，空盞對梨栗。但見古河東，荍麥花鋪雪。欲和去年曲，復恐心斷絕。
中秋月寄子由三首  其三 蘇軾 
舒子在汶上，閉門相對清。鄭子向河朔，孤舟連夜行。頓子雖咫尺，兀如在牢扃。趙子寄書來，水調有餘聲。悠哉四子心，共此千里明。明月不解老，良辰難合并。回頭坐上人，聚散如流萍。嘗聞此宵月，萬里同陰晴。天公自著意，此會那可輕。明年各相望，俯仰今古情。
中秋見月和子由 蘇軾  节日 中秋节 咏物 写月 咏物诗
明月未出羣山高，瑞光萬丈生白毫。一杯未盡銀闕涌，亂雲脫壞如崩濤。誰爲天公洗眸子，應費明河千斛水。遂令冷看世間人，照我湛然心不起。西南火星如彈丸，角尾奕奕蒼龍蟠。今宵注眼看不見，更許螢火爭清寒。何人艤舟臨古汴，千燈夜作魚龍變。曲折無心逐浪花，低昂赴節隨歌板。青熒滅沒轉山前，浪颭風迴豈復堅。明月易低人易散，歸來呼酒更重看。堂前月色愈清好，咽咽寒螿鳴露草。卷簾推戶寂無人，窗下咿啞惟楚老。南都從事莫羞貧，對月題詩有幾人。明朝人事隨日出，怳然一夢瑶臺客。
答王鞏 蘇軾 
汴泗遶吾城，城堅如削鐵。中有李臨淮，號令肝膽裂。古來彭城守，未省怕惡客。惡客云是誰，祥符相公孫。是家豪逸生有種，千金一擲頗黎盆。連車載酒來，不飲外酒嫌其村。子有千瓶酒，我有萬株菊。任子滿頭插，團團見花不見目。醉中插花歸，花重壓折軸。問客何所須，客言我愛山。青山自遶郭，不要買山錢。此外有黄樓，樓下一河水。美哉洋洋乎，可以療饑并洗耳。彭城之游樂復樂，客惡何如主人惡。
次韵王定國馬上見寄 蘇軾 
昨夜霜風入裌衣，曉來病骨更支離。疏狂似我人誰顧，坎坷憐君志未移。但恨不携桃葉女，尚能來趁菊花時。南臺二謝人無繼，直恐君詩勝義熙。
與頓起孫勉泛舟探韵得未字 蘇軾 
窗前堆梧桐，牀下鳴絡緯。佳人尺書到，客子中夜喟。朝來一樽酒，晤語聊自慰。秋蠅已無聲，霜蟹初有味。當爲壯士飲，眥裂鬚磔蝟。勿作兒女懷，坐念蠨蛸畏。山城亦何有，一笑瀉肝胃。泛舟以娛君，魚鼈多可餼。縱爲十日飲，未遽主人費。吾儕俱老矣，耿耿知自貴。寧能傍門戶，啼笑雜猩狒。要將百篇詩，一吐千丈氣。蕭條歲行暮，迨此霜雪未。明朝出城南，遺跡觀楚魏。西風迫吹帽，金菊亂如沸。願君勿言歸，輕別吾所諱。
次韵答頓起二首  其一 蘇軾 
挽袖推腰踏破紳，舊聞携手上天門。相逢應覺聲容似，欲話先驚歲月奔。新學已皆從許子，諸生猶自畏何蕃。殿廬直宿真如夢，猶記憂時策萬言。
次韵答頓起二首  其二 蘇軾 
十二東秦比漢京，去年古寺共題名。早衰怪我遽如許，苦學憐君太瘦生。茅屋擬歸田二頃，金丹終掃雪千莖。何人更似蘇司業，和遍新詩滿洛城。
九日黄樓作 蘇軾  重阳节
去年重陽不可說，南城夜半千漚發。水穿城下作雷鳴，泥滿城頭飛雨滑。黄花白酒無人問，日暮歸來洗靴韈。豈知還復有今年，把盞對花容一呷。莫嫌酒薄紅粉陋，終勝泥中千柄鍤。黄樓新成壁未乾，清河已落霜初殺。朝來白霧如細雨，南山不見千尋剎。樓前便作海茫茫，樓下空聞櫓鴉軋。薄寒中人老可畏，熱酒澆腸氣先壓。烟消日出見漁村，遠水鱗鱗山齾齾。詩人猛士雜龍虎，楚舞吳歌亂鵝鴨。一杯相屬君勿辭，此景何殊泛清霅。
太虛以黄樓賦見寄作詩爲謝 蘇軾 
我在黄樓上，欲作黄樓詩。忽得故人書，中有黄樓詞。黄樓高十丈，下建五丈旗。楚山以爲城，泗水以爲池。我詩無傑句，萬景驕莫隨。夫子獨何妙，雨雹散雷椎。雄辭雜今古，中有屈宋姿。南山多磬石，清滑如流脂。朱蠟爲摹刻，細妙分毫釐。佳處未易識，當有來者知。
九日次韵王鞏 蘇軾 
我醉欲眠君罷休，已教從事到青州。鬢霜饒我三千丈，詩律輸君一百籌。聞道郎君閉東閣，且容老子上南樓。相逢不用忙歸去，明日黄花蝶也愁。
送頓起 蘇軾  泰山 离别 感叹 人生 友情
客路相逢難，爲樂常不足。臨行挽衫袖，更賞折殘菊。佳人亦何念，悽斷陽關曲。酒闌不忍去，共接一寸燭。留君終無窮，歸駕不免促。岱宗已在眼，一往繼前躅。天門四十里，夜看扶桑浴。回頭望彭城，大海浮一粟。故人在其下，塵土相豗蹴。惟有黄樓詩，千古配淇澳。
送孫勉 蘇軾 
昔年罷東武，曾過北海縣。白河翻雪浪，黄土如蒸麪。桑麻冠東方，一熟天下賤。是時累饑饉，常苦盜賊變。每憐追胥官，野宿風裂面。君爲淮南秀，文采照金殿。胡爲事奔走，投筆腰羽箭。更被髯將軍，豪篇來督戰。親程三郡士，玉石不能衒。欲知君得人，失者亦稱善。君才無不可，要使經百鍊。吾詩堪咀嚼，聊送別酒嚥。
李思訓畫長江絕島圖 蘇軾  长江
山蒼蒼，水茫茫，大孤小孤江中央。崖崩路絕猿鳥去，惟有喬木攙天長。客舟何處來，棹歌中流聲抑揚。沙平風軟望不到，孤山久與船低昂。峨峨兩烟鬟，曉鏡開新粧。舟中賈客莫漫狂，小姑前年嫁彭郎。
張安道見示近詩 蘇軾 
人物一衰謝，微言難重尋。殷勤永嘉末，復聞正始音。清談未足多，感時意殊深。少年有奇志，欲和南風琴。荒林蜩蚻亂，廢沼蛙蟈淫。遂欲掩兩耳，臨文但噫瘖。蕭然王郎子，來自緱山陰。云見浮丘伯，吹簫明月岑。遺聲落淮泗，蛟鼉爲悲吟。願公正王度，祈招繼愔愔。
次韵王鞏顔復同泛舟 蘇軾 
沈郎清瘦不勝衣，邊老便便带十圍。躞蹀身輕山上走，歡呼船重醉中歸。舞腰似雪金釵落，談辯如雲玉麈揮。憶在錢塘正如此，回頭四十二年非。
次韵張十七九日贈子由 蘇軾 
千戈萬槊擁笓籬，九日清樽豈復持。官事無窮何日了，菊花有信不吾欺。逍遥瓊館真堪羨，取次塵纓未可縻。迨此暇時須痛飲，他年長劍拄君頤。
次韵王鞏獨眠 蘇軾 
居士身心如槁木，旅館孤眠體生粟。誰能相思琢白玉，服藥千朝償一宿。天寒日短銀燈續，欲往從之車脫軸。何人吹斷參差竹，泗水茫茫鴨頭綠。
登雲龍山 蘇軾 
醉中走上黄茅岡，滿岡亂石如羣羊。岡頭醉倒石作牀，仰看白雲天茫茫。歌聲落谷秋風長，路人舉首東南望，拍手大笑使君狂。
題雲龍山張山人草堂石磬 蘇軾 
折爲督郵腰，懸作山人室。殊非濮上音，信是泗濱石。
次韵王鞏留別 蘇軾 
去國已八年，故人今有誰。當時交游內，未數蔡克兒。豈無知我者，好爵半已縻。爭爲東閣吏，不顧北山移。公子表獨立，與世頗異馳。不辭千里遠，成此一段奇。蛾眉亦可憐，無奈思餠師。無人伴客寢，惟有支牀龜。君歸與何人，文字相娛嬉。持此調張子，一笑當脫頤。
次韵僧潛見贈 蘇軾 
道人胸中水鏡清，萬象起滅無逃形。獨依古寺種秋菊，要伴騷人餐落英。人間底處有南北，紛紛鴻雁何曾冥。閉門坐穴一禪榻，頭上歲月空崢嶸。今年偶出爲求法，欲與慧劍加礱硎。雲衲新磨山水出，霜髭不剪兒童驚。公侯欲識不可得，故知倚市無傾城。秋風吹夢過淮水，想見橘柚垂空庭。故人各在天一角，相望落落如晨星。彭城老守何足顧，棗林桑野相邀迎。千山不憚荒店遠，兩脚欲趁飛猱輕。多生綺語磨不盡，尚有宛轉詩人情。猿吟鶴唳本無意，不知下有行人行。空階夜雨自清絕，誰使掩抑啼孤惸。我欲仙山掇瑶草，傾筐坐歎何時盈。簿書鞭扑晝填委，煮茗燒栗宜宵征。乞取摩尼照濁水，共看落月金盆傾。
次韵潛師放魚 蘇軾 
法師說法臨泗水，無數天花隨麈尾。勸將浄業種西方，莫待夢中呼起起。哀哉若魚竟坐口，遠愧知幾穆生醴。況逢孟簡對盧仝，不怕校人欺子美。疲民尚作魚尾赤，數罟未除吾顙泚。法師自有衣中珠，不用辛苦泥沙底。
滕縣時同年西園 蘇軾 
人皆種榆柳，坐待十畝陰。我獨種松柏，守此一片心。君看閭里間，盛衰日駸駸。種木不種德，聚散如飛禽。老時吾不識，用意一何深。知人得數士，重義忘千金。西園手所開，珍木來千岑。養此霜雪根，遲彼鸞鳳吟。池塘得流水，龜魚自浮沈。幽桂日夜長，白花亂青衿。豈獨蕃草木，子孫已成林。拱把不知數，會當出千尋。樊侯種梓漆，壽張富華簪。我作西園詩，以爲里人箴。
次韵王廷老和張十七九日見寄二首  其一 蘇軾 
霜葉投空雀啅籬，上樓筋力强扶持。對花把酒未甘老，膏面染鬚聊自欺。無事亦知君好飲，多才終恐世相縻。請看平日銜杯口，會有金椎爲控頤。
次韵王廷老和張十七九日見寄二首  其二 蘇軾 
接果移花看補籬，腰鐮手斧不妨持。上都新事長先到，老圃閑談未易欺。釀酒閉門開社甕，殺牛留客解耕縻。何時得見纖纖玉，右手持杯左捧頤。
鹿鳴宴 蘇軾 
連騎匆匆畫鼓喧，喜君新奪錦標還。金罍浮菊催開宴，紅蕊將春待入關。他日曾陪探禹穴，白頭重見賦南山。何時共樂昇平事，風月笙簫坐夜閑。
與舒教授張山人參寥師同遊戲馬臺書西軒壁兼簡顔長道二首  其一 蘇軾 
古寺長廊院院行，此軒偏慰旅人情。楚山西斷如迎客，汴水南來故遶城。路失玉鈎芳草合，林亡白鶴古泉清。淡游何以娛庠老，坐聽郊原琢磬聲。
與舒教授張山人參寥師同遊戲馬臺書西軒壁兼簡顔長道二首  其二 蘇軾 
竹杖芒鞋取次行，下臨官道見人情。天寒菽粟猶棲畝，日暮牛羊自入城。沽酒獨教陶令醉，題詩誰似皎公清。更尋陋巷顔夫子，乞取微言繼此聲。
夜過舒堯文戲作 蘇軾 
先生堂上霜月苦，弟子讀書喧兩廡。推門入室書縱橫，蠟紙燈籠晃雲母。先生骨清少眠卧，長夜默坐數更鼓。耐寒石硯欲生冰，得火銅瓶如過雨。郎君欲出先自贊，坐客歛衽誰敢侮。明朝阮籍過阿戎，應作羲之羨懷祖。
十月十五日觀月黄樓席上次韵 蘇軾 
中秋天氣未應殊，不用紅紗照座隅。山上白雲橫匹素，水中明月卧浮圖。未成短棹還三峽，已約輕舟泛五湖。爲問登臨好風景，明年還憶使君無。
答王定民 蘇軾 
開緘奕奕滿銀鉤，書尾題詩語更遒。八法舊聞宗長史，五言今復擬蘇州。筆蹤好在留臺寺，旗隊遥知到石溝。欲寄鼠鬚并繭紙，請君章草賦黄樓。
次韵王廷老退居見寄 蘇軾 
浪蕊浮花不辨春，歸來方識歲寒人。回頭自笑風波地，閉眼聊觀夢幻身。北牖已安陶令榻，西風還避庾公塵。更搔短髮東南望，試問今誰裹舊巾。
百步洪二首  其一 蘇軾 
長洪斗落生跳波，輕舟南下如投梭。水師絕叫鳬雁起，亂石一綫爭磋磨。有如兔走鷹隼落，駿馬下注千丈坡。斷弦離柱箭脫手，飛電過隙珠翻荷。四山眩轉風掠耳，但見流沫生千渦。嶮中得樂雖一快，何意水伯誇秋河。我生乘化日夜逝，坐覺一念逾新羅。紛紛爭奪醉夢裏，豈信荆棘埋銅駝。覺來俯仰失千劫，回視此水殊委蛇。君看岸邊蒼石上，古來篙眼如蜂窠。但應此心無所住，造物雖駛如吾何。回船上馬各歸去，多言譊譊師所呵。
百步洪二首  其二 蘇軾 
佳人未肯回秋波，幼輿欲語防飛梭。輕舟弄水買一笑，醉中蕩槳肩相摩。不學長安閭里俠，貂裘夜走臙脂坡。獨將詩句擬鮑謝，涉江共採秋江荷。不知詩中道何語，但覺兩頰生微渦。我時羽服黄樓上，坐見織女初斜河。歸來笛聲滿山谷，明月正照金叵羅。奈何捨我入塵土，擾擾毛羣欺卧駝。不念空齋老病叟，退食誰與同委蛇。時來洪上看遺跡，忍見屐齒青苔窠。詩成不覺雙淚下，悲吟相對惟羊何。欲遣佳人寄錦字，夜寒手冷無人呵。
次韵顔長道送傅倅 蘇軾 
兩見黄花掃落英，南山山寺遍題名。宗成不獨依岑范，魯衛終當似弟兄。去歲雲濤浮汴泗，與君泥土滿衣纓。如今別酒休辭醉，試聽雙洪落後聲。
雲龍山觀燒得雲字 蘇軾 
丁女真水妃，寒山便火耘。隕霜知已殺，坯戶聽初焚。束縕方熠燿，敲石俄氤氳。落點甘泉烽，橫烟楚塞氛。窮蛇上喬木，潛蛟躡浮雲。驚飛墮傷雁，狂走迷癡麏。谷蟄起蜩燕，山妖竄夔羵。野竹爆哀聲，幽桂飄冤芬。悲同秋照蟹，快若夏燎蚊。火牛入燕壘，燧象奔吳軍。崩騰井陘口，萬馬皆朱幩。摇曳驪山陰，諸姨爛紅裙。方隨長風卷，忽值絕澗分。我本山中人，習見匪獨聞。偶從二三子，來訪張隠君。君家亦何有，物象移朝曛。把酒看飛燼，空庭落繽紛。行觀農事起，畦壠如纈紋。細雨發春穎，嚴霜倒秋蕡。始知一炬力，洗盡狐兔羣。
祈雪霧豬泉出城馬上作贈舒堯文 蘇軾 
三年走吳越，踏遍千重山。朝隨白雲去，暮與棲鴉還。翩如得木狖，飛步誰能攀。一爲符竹累，坐老敲榜間。此行亦何事，聊散腰脚頑。浩蕩城西南，亂山如玦環。山下野人家，桑柘雜榛菅。歲晏風日暖，人牛相對閑。薄雪不蓋土，麥苗稀可刪。願君發豪句，嘲詼破天慳。
次韵舒堯文祈雪霧豬泉 蘇軾  忧国忧民 祈祷
長笑蛇醫一寸腹，銜冰吐雹何時足。蒼鵝無罪亦可憐，斬頸橫盤不敢哭。豈知泉下有豬龍，卧枕雷車踏陰軸。前年太守爲旱請，雨點隨人如撒菽。太守歸國龍歸泉，至今人詠淇園綠。我今又復罹此旱，凜凜疲民在溝瀆。却尋舊跡叩神泉，坐客仍携王子淵。看草中和樂職頌，新聲妙語慰華顛。曉來泉上東風急，鬚上冰珠老蛟泣。怪詞欲逼龍飛起，險韵不量吾所及。行看積雪厚埋牛，誰與春工掀百蟄。此時還復借君詩，餘力汰輈仍貫笠。揮毫落紙勿言疲，驚龍再起震失匙。
和田國博喜雪 蘇軾 
疇昔月如晝，晚來雲暗天。玉花飛半夜，翠浪舞明年。螟螣無遺種，流亡稍占田。歲豐君不樂，鐘磬幾時編。
宋復古畫瀟湘晚景圖三首  其一 蘇軾 
西征憶南國，堂上畫瀟湘。照眼雲山出，浮空野水長。舊游心自省，信手筆都忘。會有衡陽客，來看意渺茫。
宋復古畫瀟湘晚景圖三首  其二 蘇軾 
落落君懷抱，山川自屈蟠。經營初有適，揮灑不應難。江市人家少，烟村古木攢。知君有幽意，細細爲尋看。
宋復古畫瀟湘晚景圖三首  其三 蘇軾 
咫尺殊非少，陰晴自不齊。徑蟠趨後崦，水會赴前溪。自說非人意，曾經入馬蹄。他年宦遊處，應指劍山西。
贈狄崇班季子 蘇軾 
狄生臂鷹來，見客不會揖。踞牀咤得雋，借筯數禽入。短後椈豹裘，猶濺猩血濕。指呼索酒嘗，快作長鯨吸。半酣論刀槊，怒髮欲起立。北方老猘子，狂突尚不縶。要須此慓悍，氣壓邊烽急。夜走追鋒車，生斬活離級。持歸獻天王，封侯穩可拾。何爲走獵師，日使羣毛泣。
石炭 蘇軾 
君不見前年雨雪行人斷，城中居民風裂骭。濕薪半束抱衾裯，日暮敲門無處換。豈料山中有遺寶，磊落如䃜萬車炭。流膏迸液無人知，陣陣腥風自吹散。根苗一發浩無際，萬人鼓舞千人看。投泥潑水愈光明，爍玉流金見精悍。南山栗林漸可息，北山頑鑛何勞鍛。爲君鑄作百鍊刀，要斬長鯨爲萬段。
與參寥師行園中得黄耳蕈 蘇軾 
遣化何時取衆香，法筵齋缽久淒涼。寒蔬病甲誰能採，落葉空畦半已荒。老楮忽生黄耳菌，故人兼致白芽薑。蕭然放箸東南去，又入春山筍蕨鄉。
次韵參寥師寄秦太虛三絕句時秦君舉進士不得  其一 蘇軾 
秦郎文字固超然，漢武憑虛意欲仙。底事秋來不得解，定中試與問諸天。
次韵參寥師寄秦太虛三絕句時秦君舉進士不得  其二 蘇軾 
一尾追風抹萬蹄，崑崙玄圃謂朝隮。回看世上無伯樂，却道鹽車勝月題。
次韵參寥師寄秦太虛三絕句時秦君舉進士不得  其三 蘇軾 
得喪秋毫久已冥，不須聞此氣崢嶸。何妨却伴參寥子，無數新詩咳唾成。
送參寥師 蘇軾 
上人學苦空，百念已灰冷。劍頭惟一鷄，焦穀無新穎。胡爲逐吾輩，文字爭蔚炳。新詩如玉屑，出語便清警。退之論草書，萬事未嘗屏。憂愁不平氣，一寓筆所騁。頗怪浮屠人，視身如丘井。頹然寄淡泊，誰與發豪猛。細思乃不然，真巧非幻影。欲令詩語妙，無厭空且靜。靜故了羣動，空故納萬境。閱世走人間，觀身卧雲嶺。鹹酸雜衆好，中有至味永。詩法不相妨，此語更當請。
人日獵城南會者十人以身輕一鳥過槍急萬人呼爲韵得鳥字 蘇軾 
兒童笑使君，憂慍常悄悄。誰拈白接䍦，令跨金騕褭。東風吹濕雪，手冷怯清曉。忽發兩鳴髇，相趁飛蝱小。放弓一長嘯，目送孤鴻矯。吟詩忘鞭轡，不語頭自掉。歸來仍脫粟，鹽豉煮芹蓼。何似雷將軍，兩眼霜鶻皎。黑頭已爲將，百戰意未了。馬上倒銀瓶，得兔不暇燎。少年負奇志，蹭蹬百憂繞。回首英雄人，老死已不少。青春還一夢，餘年真過鳥。莫上呼鷹臺，平生笑劉表。
將官雷勝得過字代作 蘇軾 
胡騎入回中，急烽連夜過。短刀穿虜陣，濺血貂裘涴。一來輦轂下，愁悶惟欲卧。今朝從公獵，稍覺天宇大。一雙鐵絲箭，未發手先唾。射殺雪毛狐，腰間餘一箇。
和參寥見寄 蘇軾  西湖
黄樓南畔馬臺東，雲月娟娟正點空。欲共幽人洗筆硯，要傳流水入絲桐。且隨侍者尋西谷，莫學山僧老祝融。待我西湖借君去，一杯湯餠潑油葱。
臺頭寺步月得人字 蘇軾 
風吹河漢掃微雲，步屧中庭月趁人。浥浥爐香初泛夜，離離花影欲摇春。遥知金闕同清景，想見氈車輾暗塵。回首舊游真是夢，一簪華髮岸綸巾。
臺頭寺送宋希元 蘇軾 
相從傾蓋只今年，送別南臺便黯然。入夜更歌金縷曲，他時莫忘角弓篇。三年不顧東鄰女，二頃方求負郭田。我欲歸休君未可，茂先方議劚龍泉。
種松得徠字 蘇軾 
春風吹榆林，亂莢飛作堆。荒園一雨過，戢戢千萬栽。青松種不生，百株望一枚。一枚已有餘，氣壓千畝槐。野人易斗粟，云自魯徂徠。魯人不知貴，萬竈飛青煤。束縛同一車，胡爲乎來哉。泫然解其縛，清泉洗浮埃。枝傷葉尚困，生意未肯回。山僧老無子，養護如嬰孩。坐待走龍蛇，清陰滿南臺。孤根裂山石，直幹排風雷。我今百日客，養此千歲材。茯苓無消息，雙鬢日夜摧。古今一俯仰，作詩寄餘哀。
遊桓山會者十人以春水滿四澤夏雲多奇峰爲韵得澤字 蘇軾 
東郊欲尋春，未見鶑花迹。春風在流水，鳬雁先拍拍。孤帆信溶漾，弄此半篙碧。艤舟桓山下，長嘯理輕策。彈琴石室中，幽響清磔磔。弔彼泉下人，野火失枯腊。悟此人間世，何者爲真宅。暮回百步洪，散坐洪上石。愧我非王襄，子淵肯見客。臨流吹洞簫，水月照連璧。此歡真不朽，回首歲月隔。想像斜川遊，作詩寄彭澤。
戴道士得四字代作 蘇軾 
少小家江南，寄跡方外士。偶隨白雲出，賣藥彭城市。雪霜侵鬢髮，塵土污冠袂。頼此三尺桐，中有山水意。自從夷夏亂，七絲久已棄。心知鹿鳴三，不及胡琴四。使君獨慕古，嗜好與衆異。共弔桓魋宮，一灑孟嘗淚。歸來鎖塵匣，獨對斷絃喟。挂名石壁間，寂寞千歲事。
往在東武與人往反作粲字韵詩四首今黄魯直亦次韵見寄復和答之 蘇軾 
苻堅破荆州，止獲一人半。中郎老不遇，但喜識元歎。我今獨何幸，文字厭奇玩。又得天下才，相從百憂散。陰求我輩人，規作林泉伴。寧當待垂老，倉卒收一旦。不見梁伯鸞，空對孟光案。才難不其然，婦女厠周亂。世豈無作者，於我如既盥。獨喜誦君詩，咸韶音節緩。夜光一已多，矧獲纍纍貫。相思君欲瘦，不往我真懦。吾儕眷微祿，寒夜把寸炭。何時定相過，徑就我乎館。飄然東南去，江水清且暖。相與訪名山，微言師忍粲。
月夜與客飲杏花下 蘇軾  抒情 春天 月夜 感慨
杏花飛簾散餘春，明月入戶尋幽人。褰衣步月踏花影，炯如流水涵青蘋。花間置酒清香發，爭挽長條落香雪。山城酒薄不堪飲，勸君且吸杯中月。洞簫聲斷月明中，惟憂月落酒杯空。明朝捲地春風惡，但見綠葉棲殘紅。
送蜀人張師厚赴殿試二首  其一 蘇軾 
忘歸不覺鬢毛斑，好事鄉人尚往還。斷嶺不遮西望眼，送君直過楚王山。
送蜀人張師厚赴殿試二首  其二 蘇軾 
雲龍山下試春衣，放鶴亭前送落暉。一色杏花三十里，新郎君去馬如飛。
雪齋 蘇軾 
君不見峨眉山西雪千里，北望成都如井底。春風百日吹不消，五月行人如凍蟻。紛紛市人爭奪中，誰信言公似贊公。人間熱惱無處洗，故向西齋作雪峰。我夢扁舟入吳越，長廊靜院燈如月。開門不見人與牛，惟見空庭滿山雪。
以雙刀遺子由子由有詩次其韵 蘇軾 
寶刀匣不見，但見龍雀環。何曾斬蛟蛇，亦未切琅玕。胡爲穿窬輩，見之要領寒。吾刀不汝問，有愧在其肝。念此力自藏，包之虎皮斑。湛然如古井，終歲不復瀾。不憂無所用，憂在用者難。佩之非其人，匣中自長歎。我老衆所易，屢遭非意干。惟有王玄通，階庭秀芝蘭。知子後必大，故擇刀所便。屠狗非不用，一歲六七刓。欲試百鍊剛，要須更泥蟠。作詩銘其背，以待知者看。
作書寄王晉卿忽憶前年寒食北城之遊走筆爲此詩 蘇軾 
北城寒食烟火微，落花胡蝶作團飛。王孫出游樂忘歸，門前驄馬紫金鞿。吹笙帳底烟霏霏，行人舉頭誰敢睎。扣門狂客君不麾，更遣傾城出翠帷。書生老眼省見稀，畫圖但覺周昉肥。別來春物已再菲，西望不見紅日圍。何時東山歌采薇，把盞一聽金縷衣。
次韵田國博部夫南京見寄二絕  其一 蘇軾 
歲月翩翩下坂輪，歸來杏子已生人。深紅落盡東風惡，柳絮榆錢不當春。
次韵田國博部夫南京見寄二絕  其二 蘇軾 
火冷餳稀杏粥稠，青裙縞袂餉田頭。大夫行役家人怨，應羨居鄉馬少游。
再次韵答田國博部夫還二首  其一 蘇軾 
西郊黄土沒車輪，滿面風埃笑路人。已放役夫三萬指，從教積雨洗殘春。
再次韵答田國博部夫還二首  其二 蘇軾 
枝上稀疏地上稠，忍看紅糝落牆頭。風流別乘多才思，歸趁西園秉燭遊。
田國博見示石炭詩有鑄劍斬佞臣之句次韵答之 蘇軾 
楚山鐵炭皆奇物，知君欲斫姦邪窟。屬鏤無眼不識人，楚國何曾斬無極。玉川狂直古遺民，救月裁詩語最真。千里妖蟆一寸鐵，地上空愁蟣蝨臣。
答郡中同僚賀雨 蘇軾 
水旱行十年，饑疫遍九土。奇窮所向惡，歲歲祈晴雨。雖非爲己求，重請終愧古。鬼神亦知我，老病入腰膂。何曾拜向人，此意難不許。重雲萋已合，微潤先流礎。蕭蕭止還作，坐聽及三鼓。天明將吏集，泥土滿靴屨。登城望麰麥，綠浪風掀舞。愧我賢友生，雄篇鬬新語。君看大熟歲，風雨占十五。天地本無功，祈禳何足數。渡河不入境，未若無蝗虎。而況刑白鵝，下策君勿取。
留別叔通元弼坦夫 蘇軾 
田三昔同僚，向我每傾倒。當年或齟齬，反覆看愈好。寇三我部民，孝弟化鄰保。有如袁伯業，苦學到衰老。石生吾邑子，勁立風中草。宦遊甑生塵，菽水媚翁媼。我窮交舊絕，計拙集枯槁。三子尤見存，往復紛紵縞。迎我淮水北，送我睢陽道。願存金石契，凜凜貫華皓。
罷徐州往南京馬上走筆寄子由五首  其一 蘇軾 
吏民莫扳援，歌管莫淒咽。吾生如寄耳，寧獨爲此別。別離隨處有，悲惱緣愛結。而我本無恩，此涕誰爲設。紛紛等兒戲，鞭𩍐遭割截。道邊雙石人，幾見太守發。有知當解笑，撫掌冠纓絕。
罷徐州往南京馬上走筆寄子由五首  其二 蘇軾 
父老何自來，花枝裊長紅。洗盞拜馬前，請壽使君公。前年無使君，魚鼈化兒童。舉鞭謝父老，正坐使君窮。窮人命分惡，所向招災凶。水來非吾過，去亦非吾功。
罷徐州往南京馬上走筆寄子由五首  其三 蘇軾 
古汴從西來，迎我向南京。東流入淮泗，送我東南行。暫別復還見，依然有餘情。春雨漲微波，一夜到彭城。過我黄樓下，朱欄照飛甍。可憐洪上石，誰聽月中聲。
罷徐州往南京馬上走筆寄子由五首  其四 蘇軾 
前年過南京，麥老櫻桃熟。今來舊遊處，櫻麥半黄綠。歲月如宿昔，人事幾反覆。青衫老從事，坐穩生髀肉。聯翩閱三守，迎送如轉轂。歸耕何時决，田舍我已卜。
罷徐州往南京馬上走筆寄子由五首  其五 蘇軾 
卜田向何許，石佛山南路。下有爾家川，千畦種秔稌。山泉宅龍蜃，平地走膏乳。異時畝一金，近欲爲逃戶。逝將解簪紱，賣劍買牛具。故山豈不懷，廢宅生蒿穭。便恐桐鄉人，長祠仲卿墓。
書泗州孫景山西軒 蘇軾 
落日明孤塔，青山繞病身。知君向西望，不愧塔中人。
過泗上喜見張嘉父二首  其一 蘇軾 
眉間冰雪照淮明，筆下波瀾老欲平。直得全生如許妙，不知形諜已多名。
過泗上喜見張嘉父二首  其二 蘇軾 
空翠娛人意自還，明窗一榻共秋閑。會知名利不到處，定把清觴屬此山。
過淮三首贈景山兼寄子由  其一 蘇軾 
好在長淮水，十年三往來。功名真已矣，歸計亦悠哉。今日風憐客，平時浪作堆。晚來洪澤口，捍索響如雷。
過淮三首贈景山兼寄子由  其二 蘇軾 
過淮山漸好，松檜亦蒼然。靄靄藏孤寺，泠泠出細泉。故人真吏隠，小檻带巌偏。却望臨淮市，東風語笑傳。
過淮三首贈景山兼寄子由  其三 蘇軾 
回首濉陽幕，簿書高沒人。何時桐柏水，一洗庾公塵。此去漸佳境，獨游長慘神。待君詩百首，來寫浙西春。
舟中夜起 蘇軾 
微風蕭蕭吹菰蒲，開門看雨月滿湖。舟人水鳥兩同夢，大魚驚竄如奔狐。夜深人物不相管，我獨形影相嬉娛。暗潮生渚弔寒蚓，落月挂柳看懸蛛。此生忽忽憂患裏，清境過眼能須臾。雞鳴鐘動百鳥散，船頭擊鼓還相呼。
余去金山五年而復至次舊詩韵贈寶覺長老 蘇軾 
誰能斗酒博西凉，但愛齋厨法豉香。舊事真成一夢過，高譚爲洗五年忙。清風偶與山阿曲，明月聊隨屋角方。稽首願師憐久客，直將歸路指茫茫。
大風留金山兩日 蘇軾  抒情 人生 写景
塔上一鈴獨自語，明日顛風當斷渡。朝來白浪打蒼崖，倒射軒窗作飛雨。龍驤萬斛不敢過，漁舟一葉從掀舞。細思城市有底忙，却笑蛟龍爲誰怒。無事久留童僕怪，此風聊得妻孥許。灊山道人獨何事，夜半不眠聽粥鼓。
遊惠山  其一 蘇軾 
夢裏五年過，覺來雙鬢蒼。還將塵土足，一步漪瀾堂。俯窺松桂影，仰見鴻鶴翔。炯然肝肺間，已作冰玉光。虛明中有色，清浄自生香。還從世俗去，永與世俗忘。
遊惠山  其二 蘇軾 
薄雲不遮山，疏雨不濕人。蕭蕭松徑滑，策策芒鞋新。嘉我二三子，皎然無緇磷。勝遊豈殊昔，清句仍絕塵。弔古泣舊史，疾讒歌小旻。哀哉扶風子，難與巢許鄰。
遊惠山  其三 蘇軾 
敲火發山泉，烹茶避林樾。明窗傾紫盞，色味兩奇絕。吾生眠食耳，一飽萬想滅。頗笑玉川子，饑弄三百月。豈如山中人，睡起山花發。一甌誰與共，門外無來轍。
贈惠山僧惠表 蘇軾 
行遍天涯意未闌，將心到處遣人安。山中老宿依然在，案上楞巌已不看。敧枕落花餘幾片，閉門新竹自千竿。客來茶罷空無有，盧橘楊梅尚带酸。
贈錢道人 蘇軾 
書生苦信書，世事仍臆度。不量力所負，輕出千鈞諾。當時一快意，事過有餘怍。不知幾州鐵，鑄此一大錯。我生涉憂患，常恐長罪惡。靜觀殊可喜，脚淺猶容却。而況錢夫子，萬事初不作。相逢更何言，無病亦無藥。
與秦太虛參寥會於松江而關彥長徐安中適至分韵得風字二首  其一 蘇軾 
吳越溪山興未窮，又扶衰病過垂虹。浮天自古東南水，送客今朝西北風。絕境自忘千里遠，勝游難復五人同。舟師不會留連意，擬看斜陽萬頃紅。
與秦太虛參寥會於松江而關彥長徐安中適至分韵得風字二首  其二 蘇軾 
二子緣詩老更窮，人間無處吐長虹。平生睡足連江雨，盡日舟橫擘岸風。人笑年來三黜慣，天教我輩一樽同。知君欲寫長相憶，更送銀盤尾鬣紅。
次韵答參寥 蘇軾 
我有方外客，顔如瓊之英。十年塵土窟，一寸冰雪清。朅來從我遊，坦率見真情。顧我無足戀，戀此山水青。新詩如彈丸，脫手不暫停。昨日放魚回，衣巾滿浮萍。今日扁舟去，白酒載烏程。山頭見月出，江路聞鼉鳴。莫作孺子歌，滄浪濯吾纓。吾詩自堪唱，相子棹歌聲。
次韵關令送魚 蘇軾 
舉網驚呼得巨魚，饞涎不易忍流酥。更煩赤脚長鬚老，來趁西風十幅蒲。
次韵秦太虛見戲耳聾 蘇軾  抒情 政治
君不見詩人借車無可載，留得一錢何足頼。晚年更似杜陵翁，右臂雖存耳先聵。人將蟻動作牛鬬，我覺風雷真一噫。聞塵掃盡根性空，不須更枕清流派。大朴初散失渾沌，六鑿相攘更勝敗。眼花亂墜酒生風，口業不停詩有債。君知五藴皆是賊，人生一病今先差。但恐此心終未了，不見不聞還是礙。今君疑我特佯聾，故作嘲詩窮嶮怪。須防額癢出三耳，莫放筆端風雨快。
端午遍遊諸寺得禪字 蘇軾  纪游 端午节 写景
肩輿任所適，遇勝輒流連。焚香引幽步，酌茗開浄筵。微雨止還作，小窗幽更妍。盆山不見日，草木自蒼然。忽登最高塔，眼界窮大千。卞峰照城郭，震澤浮雲天。深沉既可喜，曠蕩亦所便。幽尋未云畢，墟落生晚煙。歸來記所歷，耿耿清不眠。道人亦未寢，孤燈同夜禪。
送劉寺丞赴餘姚 蘇軾  钱塘江
中和堂後石楠樹，與君對牀聽夜雨。玉笙哀怨不逢人，但見香烟橫碧縷。謳吟思歸出無計，坐想蟋蟀空房語。明朝開鎖放觀潮，豪氣正與潮爭怒。銀山動地君不看，獨愛清香生雲霧。別來聚散如宿昔，城郭空存鶴飛去。我老人間萬事休，君亦洗心從佛祖。手香新寫法界觀，眼浄不覷登伽女。餘姚古縣亦何有，龍井白泉甘勝乳。千金買斷顧渚春，似與越人降日注。
霅上訪道人不遇 蘇軾 
花光紅滿欄，草色綠無岸。不逢青眼人，長歌白石爛。
李公擇過高郵見施大夫與孫莘老賞花詩憶與僕去歲會於彭門折花饋筍故事作詩二十四韵見戲依韵奉答亦以戲公擇云 蘇軾 
汝陽真天人，絹帽著紅槿。纏頭三百萬，不買一微哂。共誇青山峰，曲盡花不隕。當時謫仙人，逸韵謝封畛。詩成天一笑，萬象解寒窘。驚開小桃杏，不待雷發軫。餘波尚涓滴，乞與居易稹。爾來誰復見，前輩風流盡。寂寞兩詩人，殘紅對櫻筍。饑腸得一醉，妙語傳不泯。君來恨不與，更復相牽引。我老心已灰，空煩扇餘燼。天游照六鑿，虛室掃充牣。懸知色竟空，那復嗜烏吻。蕭然一方丈，居士老龐藴。散花從滿裓，不答天女問。故人猶故目，怨句寫餘恨。疑我此心在，遮防費欄楯。應虞已斃蛇，折尾時一蠢。仄聞孟光賢，未學處仲忍。寄招應已足，左右侍雲鬒。何時花月夜，羊酒謝不敏。此生如幻耳，戲語君勿慍。應同亡是公，一對子虛听。
王鞏清虛堂 蘇軾 
清虛堂裏王居士，閉眼觀心如止水。水中照見萬象空，敢問堂中誰隠几。吳興太守老且病，堆案滿前長渴睡。願君勿笑反自觀，夢幻去來殊未已。長疑安石恐不免，未信犀首終無事。勿將一念住清虛，居士與我蓋同耳。
和孫同年卞山龍洞禱晴 蘇軾 
吳興連月雨，釜甑生魚蛙。往問卞山龍，曷不安厥家。梯空上巉絕，俯視驚谽谺。神井湧雲蓋，陰崖垂蘚花。交流百道泉，赴谷走羣蛇。不知落何處，隠隠如繅車。我來叩石戶，飛鼠翻白鴉。寄語洞中龍，睡味豈不嘉。雨師少弭節，雷師亦停撾。積水得反壑，稻苗出泥沙。農夫免菜色，龍亦飽豚豭。看君擁黄紬，高卧放晚衙。
乘舟過賈收水閣收不在見其子三首  其一 蘇軾 
愛酒陶元亮，能詩張志和。青山來水檻，白雨滿漁簑。淚垢添丁面，貧低舉案蛾。不知何所樂，竟夕獨酣歌。
乘舟過賈收水閣收不在見其子三首  其二 蘇軾 
嫋嫋風蒲亂，猗猗水荇長。小舟浮鴨綠，大杓瀉鵝黄。得意詩酒社，終身魚稻鄉。樂哉無一事，何處不清凉。
乘舟過賈收水閣收不在見其子三首  其三 蘇軾 
曳杖青苔岸，繫船枯柳根。德公方上冢，季路獨留言。已占蒲魚港，更開松菊園。從茲來往數，兒女自譍門。
次韵孫秘丞見贈 蘇軾 
感慨清哀似變風，老於詩句耳偏聰。迂疏自笑成何事，冷淡誰能用許功。不怕飛蚊如立豹，肯隨白鳥過垂虹。吟哦相對忘三伏，擬泛冰溪入雪宮。
與客遊道場何山得鳥字 蘇軾  洞庭湖
清溪到山盡，飛路盤空小。紅亭與白塔，隠見喬木杪。中休得小庵，孤絕寄雲表。洞庭在北戶，雲水天渺渺。庵僧俗緣盡，浄業洗未了。十年畫鵲竹，益以詩自繞。高堂儼像設，禪室各深窈。奔泉何處來，華屋過溪沼。何山隔幽谷，去路清且悄。長松度翠蔓，絕壁挂啼鳥。我友自杭來，尚歎所歷少。歸途風雨作，一洗紅日燎。俄驚萬竅號，黑霧卷蓬蓼。舟人紛變色，坐羨輕鷗矯。我獨喚酒杯，醉死勝流殍。書生例强狠，造物空煩擾。更將掀舞勢，把燭畫風篠。美人爲破顔，正似腰支嫋。明朝更陳迹，清景墮空杳。作詩記餘歡，萬古一昏曉。
僕去杭五年吳中仍歲大饑疫故人往往逝去聞湖上僧舍不復往日繁麗獨浄慈本長老學者益盛作詩寄之 蘇軾 
來往三吳一夢間，故人半作冢纍然。獨依舊社傳真法，要與遺民度厄年。趙叟近聞還印綬，竺翁先已反林泉。何時策杖相隨去，任性逍遥不學禪。
送表忠觀錢道士歸杭 蘇軾 
先王舊德在民心，著令稱忠上意深。墮淚行看會祠下，挂名爭欲刻碑陰。淒涼破屋塵凝坐，憔悴雲孫雪滿簪。未信諸豪容郭解，却從他縣施千金。
舶趠風 蘇軾 
三旬已過黄梅雨，萬里初來舶趠風。幾處縈回度山曲，一時清駛滿江東。驚飄䔩䔩先秋葉，喚醒昏昏嗜睡翁。欲作蘭臺快哉賦，却嫌分別問雌雄。
丁公默送蝤蛑 蘇軾 
溪邊石蟹小於錢，喜見輪囷赤玉盤。半殻含黄宜點酒，兩螯斫雪勸加餐。蠻珍海錯聞名久，怪雨腥風入坐寒。堪笑吳興饞太守，一詩換得兩尖團。
送孫著作赴考城兼寄錢醇老李邦直二君於孫處有書見及 蘇軾 
使君閑如雲，欲出誰肯伴。清風獨無事，一嘯亦可喚。來從白蘋洲，吹我明月觀。門前遠行客，青衫流白汗。問子何匆匆，王事不可緩。故人錢與李，清廟兩圭瓚。蔚爲萬乘器，尚記溝中斷。子亦東南珍，價重不可算。別情何以慰，酒盡對空案。惟持一榻凉，勸子巾少岸。北風那復有，塵土飛灰炭。欲寄二大夫，發發不可絆。
泛舟城南會者五人分韵賦詩得人皆苦炎字四首  其一 蘇軾 
城中樓閣似魚鱗，不見清風起白蘋。試選苕溪最深處，仍呼我輩不羈人。窺船野鶴何曾下，見燭飛蟲空自馴。遶郭荷花一千頃，誰知六月下塘春。
泛舟城南會者五人分韵賦詩得人皆苦炎字四首  其二 蘇軾 
苦熱誠知處處皆，何當危坐學心齋。海螯要共詩人把，溪月行遭霧雨霾。鄉國飄零斷書信，弟兄流落隔江淮。便應築室苕溪上，荷葉遮門水浸階。
泛舟城南會者五人分韵賦詩得人皆苦炎字四首  其三 蘇軾 
紫蟹鱸魚賤如土，得錢相付何曾數。碧筩時作象鼻彎，白酒微带荷心苦。運肘風生看斫鱠，隨刀雪落驚飛縷。不將醉語作新詩，飽食應慚腹如鼓。
泛舟城南會者五人分韵賦詩得人皆苦炎字四首  其四 蘇軾 
橋上游人夜未厭，共依水檻立風簷。樓中煮酒初嘗芡，月夜新粧半出簾。南郭清游繼顔謝，北窗歸卧等羲炎。人間寒熱無窮事，自笑疏頑不受痁。
與王郎夜飲井水 蘇軾 
吳興六月水泉溫，千頃菰蒲聚鬬蚊。此井獨能深一丈，凜然如我亦如君。
次韵李公擇梅花 蘇軾  庐山
詩人固長貧，日午饑未動。偶然得一飽，萬象困嘲弄。尋花不論命，愛雪長忍凍。天公非不憐，聽飽即喧鬨。君爲三郡守，所至滿賓從。江湖常在眼，詩酒事豪縱。奉使今折磨，清比於陵仲。永懷茶山下，携妓修春貢。更憶檻泉亭，插花雲髻重。蕭然卧灊麓，愁聽春禽哢。忽見早梅花，不飲但孤諷。詩成獨寄我，字字愈頭痛。嗟君本侍臣，筆橐從上雍。脫靴吟芍藥，給札賦雲夢。何人慰流落，嘉蘤天爲種。杯傾笛中吟，帽拂果下鞚。感時念羈旅，此意吾儕共。故山今何有，桐花集幺鳳。君亦憶匡廬，歸掃藏書洞。何當種此花，各抱漢陰甕。
送淵師歸徑山 蘇軾 
我昔嘗爲徑山客，至今詩筆餘山色。師住此山三十年，妙語應須得山骨。溪城六月水雲蒸，飛蚊猛捷如花鷹。羨師方丈冰雪冷，蘭膏不動長明燈。山中故人知我至，爭來問訊今何似。爲言百事不如人，兩眼猶能書細字。
次韵周開祖長官見寄 蘇軾 
俯仰東西閱數州，老於歧路豈伶優。初聞父老推謝令，旋見兒童迎細侯。政拙年年祈水旱，民勞處處避嘲謳。河吞巨野那容塞，盜入蒙山不易搜。仕道固應慚孔孟，扶顛未可責由求。漸謀田舍猶懷祿，未脫風濤且傍洲。惘惘可憐真喪狗，時時相觸是虛舟。朅來震澤都如夢，只有苕溪可倚樓。齋釀酸甜如蜜水，樂工零落似風鷗。遠思顔柳并諸謝，近憶張陳與老劉。風定軒窗飛豹脚，雨餘欄檻上蝸牛。舊游到處皆蒼蘚，同甲惟君尚黑頭。憶昔湖山共尋勝，相逢杯酒兩忘憂。醉看梅雪清香過，夜棹風船駭汗流。百首共成山上集，三人同作月中遊。海南未起垂天翼，澗底仍依徑寸庥。已許春風歸過我，預憂詩筆老難酬。此生歲月行飄忽，晚節功名亦謬悠。犀首正緣無事飲，馮驩應爲有魚留。從今更踏青州麴，薄酒知君笑督郵。
林子中以詩寄文與可及余與可既歿追和其韵 蘇軾 
斯人所甚厭，投畀每不受。欲其少須臾，奪去惟恐後。云誰尸此職，無乃亦假守。賦才有巨細，無異斛與斗。胡不安其分，但聽物所誘。時來各飛動，意合無妍醜。坐令雞棲車，長載朱伯厚。平生無一旅，既死咤萬口。自聞與可亡，胸臆生堆阜。懸知臨絕意，要我一執手。相望五百里，安得自其牖。遺文付來哲，後事待諸友。伶俜嵇紹孤，老病孟光偶。世人賤目見，爭笑千金帚。君詩與楚詞，識者當有取。但知愛墨竹，此歎吾已久。故人多厚祿，能復哀君否。不見林與蘇，饑寒自奔走。
與王郎昆仲及兒子邁遶城觀荷花登峴山亭晚入飛英寺分韵得月明星稀四首  其一 蘇軾 
昨夜雨鳴渠，曉來風襲月。蕭然欲秋意，溪水清可啜。環城三十里，處處皆佳絕。蒲蓮浩如海，時見舟一葉。此間真避世，青蒻低白髮。相逢欲相問，已逐驚鷗沒。
與王郎昆仲及兒子邁遶城觀荷花登峴山亭晚入飛英寺分韵得月明星稀四首  其二 蘇軾 
清風定何物，可愛不可名。所至如君子，草木有嘉聲。我行本無事，孤舟任斜橫。中流自偃仰，適與風相迎。舉杯屬浩渺，樂此兩無情。歸來兩溪間，雲水夜自明。
與王郎昆仲及兒子邁遶城觀荷花登峴山亭晚入飛英寺分韵得月明星稀四首  其三 蘇軾 
苕水如漢水，鱗鱗鴨頭青。吳興勝襄陽，萬瓦浮青冥。我非羊叔子，愧此峴山亭。悲傷意則同，歲月如流星。從我兩王子，高鴻插修翎。湛輩何足道，當以德自銘。
與王郎昆仲及兒子邁遶城觀荷花登峴山亭晚入飛英寺分韵得月明星稀四首  其四 蘇軾 
吏民憐我懶，鬬訟日已稀。能爲無事飲，可作不夜歸。復尋飛英游，盡此一寸暉。撞鐘履聲集，顛倒雲山衣。我來無時節，杖屨自推扉。莫作使君看，外似中已非。
次韵章子厚飛英留題 蘇軾 
款段曾陪馬少游，而今人在鳳麟洲。黄公酒肆如重過，杳杳白蘋天盡頭。
城南縣尉水亭得長字 蘇軾 
兩慰鬰相望，東西百步場。插旗蒲柳市，伐鼓水雲鄉。已作觀魚檻，仍開射鴨堂。全家依畫舫，極目亂紅妝。瀲瀲波頭細，疏疏雨脚長。我來閑濯足，溪漲欲浮牀。澤國山圍裏，孤城水影傍。欲知歸路處，葦外記風檣。
與胡祠部游法華山 蘇軾 
陂湖欲盡山爲界，始見寒泉落高派。道人未放泉出山，曲折虛堂瀉清快。使君年老尚兒戲，綠棹紅船舞澎湃。一笑翻杯水濺裙，餘歡濯足波生隘。長松攙天龍起立，蒼藤倒谷雲崩壞。仰穿蒙密得清曠，一覽震澤吁可怪。誰云四萬八千頃，渺渺東盡日所曬。歸途十里盡風荷，清唱一聲聞露薤。嗟予少小慕真隠，白髮青衫天所械。忽逢佳士與名山，何異枯楊便馬疥。君猶鸞鶴偶飄墮，六翮如雲豈長鎩。不將新句紀茲游，恐負山中清浄債。
又次前韵贈賈耘老 蘇軾 
具區吞滅三州界，浩浩湯湯納千派。從來不著萬斛船，一葉漁舟恣奔快。仙壇古洞不可到，空聽餘瀾鳴湃湃。今朝偶上法華嶺，縱觀始覺人寰隘。山頭卧碣弔孤冢，下有至人僵不壞。空餘白棘網秋蟲，無復青蓮出幽怪。我來徙倚長松下，欲掘茯苓親洗曬。聞道山中富奇藥，往往靈芝雜葵薤。詩人空腹待黄精，生事只看長柄械。今年大熟期一飽，食葉微蟲直癬疥。白花半落紫穟香，攘臂欲助磨鎌鎩。安得山泉變春酒，與子一洗尋常債。
趙閱道高齋 蘇軾 
見公奔走謂公勞，聞公隠退云公高。公心底處有高下，夢幻去來隨所遭。不知高齋竟何義，此名之設緣吾曹。公年四十已得道，俗緣未盡餘伊臯。功名富貴皆逆旅，黄金知繫何人袍。超然已了一大事，挂冠而去真秋毫。坐看猿猱落罝罔，兩手未肯置所操。乃知賢達與愚陋，豈直相去九牛毛。長松百尺不自覺，企而羨者蓬與蒿。我欲贏糧往問道，未應舉臂辭盧敖。
送俞節推 蘇軾 
吳興有君子，淡如朱絲琴。一唱三太息，至今有遺音。嗟余與夫子，相避如辰參。猶喜見諸郎，窈然清且深。異時多良士，末路喪初心。我生不有命，其肯枉尺尋。
次韵答孫侔 蘇軾 
十年身不到朝廷，欲伴騷人賦落英。但得低頭拜東野，不辭中路候淵明。艤舟苕霅人安在，卜築江淮計已成。千里論交一言足，與君蓋亦不須傾。
重寄 蘇軾 
凜然高節照時人，不信微官解浼君。蔣濟謂能來阮籍，薛宣真欲吏朱雲。好詩衝口誰能擇，俗子疑人未遣聞。乞取千篇看俊逸，不將輕比鮑參軍。
次韵和劉貢父登黄樓見寄並寄子由二首  其一 蘇軾 
青派連淮上，黄樓冠海隅。此詩尤偉麗，夫子計魁梧。世俗輕瑚璉，巾箱襲武夫。坐令乘傳遽，奔走爲儲須。邂逅我已失，登臨誰與俱。貧貪倉氏粟，身聽冶家橅。會合難前定，歸休試後圖。腴田未可買，窮鬼却須呼。二水何年到，雙洪不受艫。至今清夜夢，飛轡策天吳。
次韵和劉貢父登黄樓見寄並寄子由二首  其二 蘇軾 
與子皆去國，十年天一隅。數奇逢惡歲，計拙集枯梧。好士餘劉表，窮交憶灌夫。不矜持漢節，猶喜攬桓須。清句金絲合，高樓雪月俱。吟哦出新意，指畫想前橅。自寫千言賦，新裁六幅圖。傳看一座聳，勸著尺書呼。莫使騷人怨，東游不到吳。
吳江岸 蘇軾 
曉色兼秋色，蟬聲雜鳥聲。壯懷銷鑠盡，回首尚心驚。
予以事繫御史臺獄獄吏稍見侵自度不能堪死獄中不得一別子由故作二詩授獄卒梁成以遺子由二首  其一 蘇軾 
聖主如天萬物春，小臣愚暗自亡身。百年未滿先償債，十口無歸更累人。是處青山可埋骨，他時夜雨獨傷神。與君世世爲兄弟，又結來生未了因。
予以事繫御史臺獄獄吏稍見侵自度不能堪死獄中不得一別子由故作二詩授獄卒梁成以遺子由二首  其二 蘇軾 
柏臺霜氣夜淒淒，風動琅璫月向低。夢繞雲山心似鹿，魂驚湯火命如雞。眼中犀角真吾子，身後牛衣愧老妻。百歲神游定何處，桐鄉知葬浙江西。
己未十月十五日獄中恭聞太皇太后不豫有赦作詩 蘇軾 
庭柏陰陰晝掩門，烏知有赦鬧黄昏。漢宮自種三生福，楚客還招九死魂。縱有鋤犁及田畝，已無面目見丘園。只應聖主如堯舜，猶許先生作正言。
十月二十日恭聞太皇太后升遐以軾罪人不許成服欲哭則不敢欲泣則不可故作挽詞二章  其一 蘇軾 
巍然開濟兩朝勳，信矣才難十亂臣。原廟固應祠百世，先王何止活千人。和熹未聖猶貪位，明德雖賢不及民。月落風悲天雨泣，誰將椽筆寫光塵。
十月二十日恭聞太皇太后升遐以軾罪人不許成服欲哭則不敢欲泣則不可故作挽詞二章  其二 蘇軾 
未報山陵國士知，遶林松柏已猗猗。一聲慟哭猶無所，萬死酬恩更有時。夢裏天衢隘雲仗，人間雨淚變彤帷。關雎卷耳平生事，白首纍臣正坐詩。
御史臺榆槐竹柏四首 榆 蘇軾 
我行汴堤上，厭見榆陰綠。千株不盈畝，斬伐同一束。及居幽囚中，亦復見此木。蠹皮溜秋雨，病葉埋牆曲。誰言霜雪苦，生意殊未足。坐待春風至，飛英覆空屋。
御史臺榆槐竹柏四首 槐 蘇軾 
憶我初來時，草木向衰歇。高槐雖驚秋，晚蟬猶抱葉。淹留未云幾，離離見疏莢。棲鴉寒不去，哀叫饑啄雪。破巢带空枝，疏影挂殘月。豈無兩翅羽，伴我此愁絕。
御史臺榆槐竹柏四首 竹 蘇軾 
今日南風來，吹亂庭前竹。低昂中音會，甲刃紛相觸。蕭然風雪意，可折不可辱。風霽竹已回，猗猗散青玉。故山今何有，秋雨荒籬菊。此君知健否，歸掃南軒綠。
御史臺榆槐竹柏四首 柏 蘇軾 
故園多珍木，翠柏如蒲葦。幽囚無與樂，百日看不已。時來拾流膠，未忍踐落子。當年誰所種，少長與我齒。仰視蒼蒼幹，所閱固多矣。應見李將軍，膽落溫御史。
十二月二十八日蒙恩責授檢校水部員外郎黄州團練副使復用前韵二首  其一 蘇軾 
百日歸期恰及春，餘年樂事最關身。出門便旋風吹面，走馬聯翩鵲啅人。却對酒杯渾是夢，試拈詩筆已如神。此災何必深追咎，竊祿從來豈有因。
十二月二十八日蒙恩責授檢校水部員外郎黄州團練副使復用前韵二首  其二 蘇軾 
平生文字爲吾累，此去聲名不厭低。塞上縱歸他日馬，城東不鬬少年雞。休官彭澤貧無酒，隠几維摩病有妻。堪笑睢陽老從事，爲余投檄向江西。
陳州與文郎逸民飲別携手河堤上作此詩 蘇軾 
白酒無聲滑瀉油，醉行堤上散吾愁。春風料峭羊角轉，河水渺綿瓜蔓流。君已思歸夢巴峽，我能未到說黄州。此身聚散何窮已，未忍悲歌學楚囚。
子由自南都來陳三日而別 蘇軾 
夫子自逐客，尚能哀楚囚。奔馳二百里，徑來寬我憂。相逢知有得，道眼清不流。別來未一年，落盡驕氣浮。嗟我晚聞道，款啟如孫休。至言難久服，放心不自收。悟彼善知識，妙藥應所投。納之憂患場，磨以百日愁。冥頑雖難化，鎸發亦已周。平時種種心，次第去莫留。但餘無所還，永與夫子遊。此別何足道，大江東西州。畏蛇不下榻，睡足吾無求。便爲齊安民，何必歸故丘。
正月十八日蔡州道上遇雪次子由韵二首  其一 蘇軾 
蘭菊有生意，微陽回寸根。方憂集暮雪，復喜迎朝暾。憶我故居室，浮光動南軒。松竹半傾瀉，未數葵與萱。三徑瑶草合，一瓶井花溫。至今行吟處，尚餘履舄痕。一朝出從仕，永愧李仲元。晚歲益可羞，犯雪方南奔。山城買廢圃，槁葉手自掀。長使齊安人，指說故侯園。
正月十八日蔡州道上遇雪次子由韵二首  其二 蘇軾 
鉛膏染髭鬚，旋露霜雪根。不如閉目坐，丹府夜自暾。誰知憂患中，方寸寓羲軒。大雪從壓屋，我非兒女萱。平生學踵息，坐覺兩𩍐溫。下馬作雪詩，滿地鞭箠痕。佇立望原野，悲歌爲黎元。道逢射獵子，遥指狐兔奔。蹤跡尚可原，窟穴何足掀。寄謝李丞相，吾將反丘園。
過新息留示鄉人任師中 蘇軾 
昔年嘗羨任夫子，卜居新息臨淮水。怪君便爾忘故鄉，稻熟魚肥信清美。竹陂雁起天爲黑，桐柏烟橫山半紫。知君坐受兒女困，悔不先歸弄清泚。塵埃我亦失收身，此行蹭蹬尤可鄙。寄食方將依白足，附書未免煩黄耳。往雖不及來有年，詔恩倘許歸田里。却下關山入蔡州，爲買烏犍三百尾。
過淮 蘇軾 
朝離新息縣，初亂一水碧。暮宿淮南村，已度千山赤。麏鼯號古戍，霧雨暗破驛。回頭梁楚郊，永與中原隔。黄州在何許，想像雲夢澤。吾生如寄耳，初不擇所適。但有魚與稻，生理已自畢。獨喜小兒子，少小事安佚。相從艱難中，肝肺如鐵石。便應與晤語，何止寄衰疾。
書黁公詩後 蘇軾 
黁公昔未化，來往淮山曲。壽逾兩甲子，氣壓諸尊宿。但嗟濁惡世，不受龍象蹴。我來不及見，悵望空遺躅。霜顱隠白毫，鎖骨埋青玉。皆云似達摩，隻履還西竺。壁間餘清詩，字勢頗拔俗。爲吟五字偈，一洗凡眼肉。
游浄居寺 蘇軾 
十載遊名山，自製山中衣。願言畢婚嫁，携手老翠微。不悟俗緣在，失身蹈危機。刑名非夙學，陷穽損積威。遂恐生死隔，永與雲山違。今日復何日，芒鞋自輕飛。稽首兩足尊，舉頭雙涕揮。靈山會未散，八部猶光輝。願從二聖往，一洗千劫非。徘徊竹溪月，空翠摇烟霏。鐘聲自送客，出谷猶依依。回首吾家山，歲晚將焉歸。
梅花二首  其一 蘇軾 
春來幽谷水潺潺，的皪梅花草棘間。一夜東風吹石裂，半隨飛雪度關山。
梅花二首  其二 蘇軾 
何人把酒慰深幽，開自無聊落更愁。幸有清溪三百曲，不辭相送到黄州。
萬松亭 蘇軾 
十年栽種百年規，好德無人助我儀。縣令若同倉庾氏，亭松應長子孫枝。天公不救斧斤厄，野火解憐冰雪姿。爲問幾株能合抱，殷勤記取角弓詩。
戲作種松 蘇軾 
我昔少年日，種松滿東岡。初移一寸根，瑣細如插秧。二年黄茅下，一一攢麥芒。三年出蓬艾，滿山散牛羊。不見十餘年，想作龍蛇長。夜風波浪碎，朝露珠璣香。我欲食其膏，已伐百本桑。人事多乖迕，神藥竟渺茫。朅來齊安野，夾路鬚髯蒼。會開龜蛇窟，不惜斤斧瘡。縱未得茯苓，且當拾流肪。釜盎百出入，皎然散飛霜。槁死三彭仇，澡換五穀腸。青骨凝綠髓，丹田發幽光。白髮何足道，要使雙瞳方。却後五百年，騎鶴還故鄉。
張先生 蘇軾 
熟視空堂竟不言，故應知我未天全。肯來傳舍人皆說，能致先生子亦賢。脫屣不妨眠糞屋，流澌爭看浴冰川。士廉豈識桃椎妙，妄意稱量未必然。
陳季常所蓄朱陳村嫁娶圖二首  其一 蘇軾 
何年顧陸丹青手，畫作朱陳嫁娶圖。聞道一村惟兩姓，不將門戶買崔盧。
陳季常所蓄朱陳村嫁娶圖二首  其二 蘇軾 
我是朱陳舊使君，勸農曾入杏花村。而今風物那堪畫，縣吏催租夜打門。
少年時嘗過一村院見壁上有詩云夜凉疑有雨院靜似無僧不知何人詩也宿黄州禪智寺寺僧皆不在夜半雨作偶記此詩故作一絕 蘇軾 
佛燈漸暗饑鼠出，山雨忽來修竹鳴。知是何人舊詩句，已應知我此時情。
初到黄州 蘇軾  长江 乐观 抒情 地方 心情
自笑平生爲口忙，老來事業轉荒唐。長江繞郭知魚美，好竹連山覺筍香。逐客不妨員外置，詩人例作水曹郎。只慚無補絲毫事，尚費官家壓酒囊。
定惠院寓居月夜偶出 蘇軾 
幽人無事不出門，偶逐東風轉良夜。參差玉宇飛木末，繚繞香烟來月下。江雲有態清自媚，竹露無聲浩如瀉。已驚弱柳萬絲垂，尚有殘梅一枝亞。清詩獨吟還自和，白酒已盡誰能借。不惜青春忽忽過，但恐歡意年年謝。自知醉耳愛松風，會揀霜林結茅舍。浮浮大甑長炊玉，溜溜小槽如壓蔗。飲中真味老更濃，醉裏狂言醒可怕。閉門謝客對妻子，倒冠落佩從嘲駡。
次韵前篇 蘇軾  长江
去年花落在徐州，對月酣歌美清夜。今年黄州見花發，小院閉門風露下。萬事如花不可期，餘年似酒那禁瀉。憶昔扁舟泝巴峽，落帆樊口高桅亞。長江衮衮空自流，白髮紛紛寧少借。竟無五畝繼沮溺，空有千篇淩鮑謝。至今歸計負雲山，未免孤衾眠客舍。少年辛苦真食蓼，老境安閑如啖蔗。饑寒未至且安居，憂患已空猶夢怕。穿花踏月飲村酒，免使醉歸官長駡。
安國寺浴 蘇軾 
老來百事懶，身垢猶念浴。衰髮不到耳，尚煩月一沐。山城足薪炭，烟霧蒙湯谷。塵垢能幾何，翛然脫羈梏。披衣坐小閣，散髮臨修竹。心困萬緣空，身安一牀足。豈惟忘浄穢，兼以洗榮辱。默歸毋多談，此理觀要熟。
安國寺尋春 蘇軾 
卧聞百舌呼春風，起尋花柳村村同。城南古寺修竹合，小房曲檻敧深紅。看花歎老憶年少，對酒思家愁老翁。病眼不羞雲母亂，鬢絲强理茶烟中。遥知二月王城外，玉仙洪福花如海。薄羅勻霧蓋新粧，快馬爭風鳴雜佩。玉川先生真可憐，一生耽酒終無錢。病過春風九十日，獨抱添丁看花發。
寓居定惠院之東雜花滿山有海棠一株土人不知貴也 蘇軾 
江城地瘴蕃草木，只有名花苦幽獨。嫣然一笑竹籬間，桃李漫山總粗俗。也知造物有深意，故遣佳人在空谷。自然富貴出天姿，不待金盤薦華屋。朱唇得酒暈生臉，翠袖卷紗紅映肉。林深霧暗曉光遲，日暖風輕春睡足。雨中有淚亦悽愴，月下無人更清淑。先生食飽無一事，散步逍遥自捫腹。不問人家與僧舍，拄杖敲門看修竹。忽逢絕艷照衰朽，歎息無言揩病目。陋邦何處得此花，無乃好事移西蜀。寸根千里不易致，銜子飛來定鴻鵠。天涯流落俱可念，爲飲一樽歌此曲。明朝酒醒還獨來，雪落紛紛那忍觸。
次韵樂著作野步 蘇軾 
老來幾不辨西東，秋後霜林且强紅。眼暈見花真是病，耳虛聞蟻定非聰。酒醒不覺春强半，睡起常驚日過中。植杖偶逢爲黍客，披衣閑詠舞雩風。仰看落蕊收松粉，俯見新芽摘杞叢。楚雨還昏雲夢澤，吳潮不到武昌宮。廢興古郡詩無數，寂寞閑窗易粗通。解組歸來成二老，風流他日與君同。
王齊萬秀才寓居武昌縣劉郎洑正與伍洲相對伍子胥奔吳所從渡江也 蘇軾 
君家稻田冠西蜀，搗玉揚珠三萬斛。塞江流柹起書樓，碧瓦朱欄照山谷。傾家取樂不論命，散盡黄金如轉燭。惟餘舊書一百車，方舟載入荆江曲。江上青山亦何有，伍洲遥望劉郎藪。明朝寒食當過君，請殺耕牛壓私酒。與君飲酒細論文，酒酣訪古江之濆。仲謀公瑾不須弔，一酹波神英烈君。
二月二十六日雨中熟睡至晚强起出門還作此詩意思殊昏昏也 蘇軾 
卯酒困三杯，午餐便一肉。雨聲來不斷，睡味清且熟。昏昏覺還卧，展轉無由足。强起出門行，孤夢猶可續。泥深竹雞語，村暗鳩婦哭。明朝看此詩，睡語應難讀。
雨晴後步至四望亭下魚池上遂自乾明寺前東岡上歸二首  其一 蘇軾 
雨過浮萍合，蛙聲滿四鄰。海棠真一夢，梅子欲嘗新。拄杖閑挑菜，鞦韆不見人。殷勤木芍藥，獨自殿餘春。
雨晴後步至四望亭下魚池上遂自乾明寺前東岡上歸二首  其二 蘇軾 
高亭廢已久，下有種魚塘。暮色千山入，春風百草香。市橋人寂寂，古寺竹蒼蒼。鸛鶴來何處，號鳴滿夕陽。
雨中看牡丹三首  其一 蘇軾 
霧雨不成點，映空疑有無。時於花上見，的皪走明珠。秀色洗紅粉，暗香生雪膚。黄昏更蕭瑟，頭重欲相扶。
雨中看牡丹三首  其二 蘇軾 
明日雨當止，晨光在松枝。清寒入花骨，肅肅初自持。午景發濃艷，一笑當及時。依然暮還斂，亦自惜幽姿。
雨中看牡丹三首  其三 蘇軾 
幽姿不可惜，後日東風起。酒醒何所見，金粉抱青子。千花與百草，共盡無妍鄙。未忍污泥沙，牛酥煎落蕊。
次韵樂著作送酒 蘇軾 
少年多病怯杯觴，老去方知此味長。萬斛羈愁都似雪，一壺春酒若爲湯。
次韵樂著作天慶觀醮 蘇軾 
濁世紛紛肯下臨，夢尋飛步五雲深。無因上到通明殿，只許微聞玉珮音。
杜沂游武昌以酴醾花菩薩泉見餉二首  其一 蘇軾 
酴醾不爭春，寂寞開最晚。青蛟走玉骨，羽蓋蒙珠幰。不粧艷已絕，無風香自遠。凄凉吳宮闕，紅粉埋故苑。至今微月夜，笙簫來翠巘。餘妍入此花，千載尚清婉。怪君呼不歸，定爲花所挽。昨宵雷雨惡，花盡君應返。
杜沂游武昌以酴醾花菩薩泉見餉二首  其二 蘇軾 
君言西山頂，自古流白泉。上爲千牛乳，下有萬石鉛。不愧惠山味，但無陸子賢。願君揚其名，庶托文字傳。寒泉比吉士，清濁在其源。不食我心惻，於泉非所患。嗟我本何用，虛名空自纏。不見子柳子，餘愚污溪山。
五禽言五首  其一 蘇軾 
使君向蘄州，更唱蘄州鬼。我不識使君，寧知使君死。人生作鬼會不免，使君已老知何晚。
五禽言五首  其二 蘇軾 
昨夜南山雨，西溪不可渡。溪邊布穀兒，勸我脫破袴。不辭袴溪水寒，水中照見催租瘢。
五禽言五首  其三 蘇軾 
去年麥不熟，挾彈規我肉。今年麥上場，處處有殘粟。豐年無象何處尋，聽取林間快活吟。
五禽言五首  其四 蘇軾 
力作力作，蠶絲一百箔。壠上麥頭昂，林間桑子落。願儂一箔千兩絲，繅絲得蛹飼爾雛。
五禽言五首  其五 蘇軾 
姑惡姑惡，姑不惡，妾命薄。君不見東海孝婦死作三年乾，不如廣漢龐姑去却還。
石芝 蘇軾 
空堂明月清且新，幽人睡息來初勻。了然非夢亦非覺，有人夜呼祁孔賓。披衣相從到何許，朱欄碧井開瓊戶。忽驚石上堆龍蛇，玉芝紫筍生無數。鏘然敲折青珊瑚，味如蜜藕和雞蘇。主人相顧一撫掌，滿堂坐客皆盧胡。亦知洞府嘲輕脫，終勝嵇康羨王烈。神山一合五百年，風吹石髓堅如鐵。
遊武昌寒溪西山寺 蘇軾 
連山蟠武昌，翠木蔚樊口。我來已百日，欲濟空搔首。坐看鷗鳥沒，夢逐麇麚走。今朝橫江來，一葦寄衰朽。高談破巨浪，飛屨輕重阜。去人曾幾何，絕壁寒溪吼。風泉兩部樂，松竹三益友。徐行欣有得，芝朮在蓬莠。西上九曲亭，衆山皆培塿。却看江北路，雲水渺何有。離離見吳宮，莽莽真楚藪。空傳孫郎石，無復陶公柳。爾來風流人，惟有漫浪叟。買田吾已决，乳水況宜酒。所須修竹林，深處安井臼。相將踏勝絕，更裹三日糗。
武昌銅劍歌 蘇軾 
雨餘江清風卷沙，雷公躡雲捕黄蛇。蛇行空中如枉矢，電光煜煜燒蛇尾。或投以塊鏗有聲，雷飛上天蛇入水。水上青山如削鐵，神物欲出山自裂。細看兩脅生碧花，猶是西江老蛟血。蘇子得之何所爲，蒯緱彈鋏詠新詩。君不見凌烟功臣長九尺，腰間玉具高拄頤。
今年正月十四日與子由別於陳州五月子由復至齊安以詩迎之 蘇軾 
驚塵急雪滿貂裘，淚灑東風別宛丘。又向邯鄲枕中見，却來雲夢澤南州。暌離動作三年計，牽挽當爲十日留。早晚青山映黄髮，相看萬事一時休。
曉至巴河口迎子由 蘇軾 
去年御史府，舉動觸四壁。幽幽百尺井，仰天無一席。隔牆聞歌呼，自恨計之失。留詩不忍寫，苦淚漬紙筆。餘生復何幸，樂事有今日。江流鏡面浄，烟雨輕羃羃。孤舟如鳧鷖，點破千頃碧。聞君在磁湖，欲見隔咫尺。朝來好風色，旗脚西北擲。行當中流見，笑眼清光溢。此邦疑可老，修竹带泉石。欲買柯氏林，茲謀待君必。
遷居臨皋亭 蘇軾 
我生天地間，一蟻寄大磨。區區欲右行，不救風輪左。雖云走仁義，未免違寒餓。劍米有危炊，針氈無穩坐。豈無佳山水，借眼風雨過。歸田不待老，勇决凡幾箇。幸茲廢棄餘，疲馬解鞍馱。全家占江驛，絕境天爲破。饑貧相乘除，未見可弔賀。澹然無憂樂，苦語不成些。
與子由同游寒溪西山 蘇軾 
散人出入無町畦，朝游湖北暮淮西。高安酒官雖未上，兩脚垂欲穿塵泥。與君聚散若雲雨，共惜此日相提携。千摇萬兀到樊口，一箭放溜先鳧鷖。層層草木暗西嶺，瀏瀏霜雪鳴寒溪。空山古寺亦何有，歸路萬頃青玻璃。我今漂泊等鴻雁，江南江北無常棲。幅巾不擬過城市，欲踏徑路開新蹊。却憂別後不忍到，見子行迹空餘悽。吾儕流落豈天意，自坐迂闊非人擠。行逢山水輒羞歎，此去未免勤鹽虀。何當一遇李八百，相哀白髮分刀圭。
次韵答子由 蘇軾 
平生弱羽寄衝風，此去歸飛識所從。好語似珠穿一一，妄心如膜退重重。山僧有味寧知子，瀧吏無言只笑儂。尚有讀書清浄業，未容春睡敵千鍾。
陳季常自岐亭見訪郡中及舊州諸豪爭欲邀致之戲作陳孟公詩一首 蘇軾 
孟公好飲寧論斗，醉後關門防客走。不妨閑過左阿君，百謫終爲賢太守。老居閭里自浮沉，笑問伯松何苦心。忽然載酒從陋巷，爲愛揚雄作酒箴。長安富兒求一過，千金壽君君笑唾。汝家安得客孟公，從來只識陳驚坐。
定惠院顒師爲余竹下開嘯軒 蘇軾 
啼鴂催天明，喧喧相詆譙。暗蛩泣夜永，唧唧自相弔。飲風蟬至潔，長吟不改調。食土蚓無腸，亦自終夕叫。鳶貪聲最鄙，鵲喜意可料。皆緣不平鳴，慟哭等嬉笑。阮生已粗率，孫子亦未妙。道人開此軒，清坐默自照。衝風振河海，不能號無竅。累盡吾何言，風來竹自嘯。
和何長官六言次韵五首  其一 蘇軾 
作邑君真伯厚，去官我豈曼容。一廛願託仁政，六字難賡變風。
和何長官六言次韵五首  其二 蘇軾 
五噫已出東洛，三復願比南容。學道未逢潘盎，草書猶似楊風。
和何長官六言次韵五首  其三 蘇軾  长江
石渠何須反顧，水驛幸足相容。長江大欲見庇，探支八月凉風。
和何長官六言次韵五首  其四 蘇軾 
清風初號地籟，明月自寫天容。貧家何以娛客，但知抹月批風。
和何長官六言次韵五首  其五 蘇軾 
青山自是絕色，無人誰與爲容。說向市朝公子，何殊馬耳東風。
觀張師正所蓄辰砂 蘇軾 
將軍結髮戰蠻溪，篋有殊珍勝象犀。漫說玉牀收箭鏃，何曾金鼎識刀圭。近聞猛士收丹穴，欲助君王鑄褭蹄。多少空巌人不見，自隨初日吐虹蜺。
次韵子由病酒肺疾發 蘇軾 
憶子少年時，肺喘疲坐卧。喊呀或終日，勢若風雨過。虛陽作浮漲，客冷仍下墮。妻孥恐悵望，膾炙不登坐。終年禁晚食，半夜發清餓。胃强鬲苦滿，肺斂腹輒破。三彭恣啖嚙，二豎肯逋播。寸田可治生，誰勸耕黄糯。探懷得真藥，不待君臣佐。初如雪花積，漸作櫻珠大。隔牆聞三嚥，隠隠如轉磨。自茲失故疾，陽唱陰輒和。神仙多歷試，中路或坎坷。平生不盡器，痛飲知無奈。舊人眼看盡，老伴餘幾箇。殘年一斗粟，待子同舂簸。云何不自珍，醉病又一挫。真源結梨棗，世味等糠莝。耕耘當待穫，願子勤自課。相將賦遠遊，仙語不用些。
鐵拄杖 蘇軾  洞庭湖
柳公手中黑蛇滑，千年老根生乳節。忽聞鏗然爪甲聲，四坐驚顧知是鐵。含簧腹中細泉語，迸火石上飛星裂。公言此物老有神，自昔閩王餉吳越。不知流落幾人手，坐看變滅如春雪。忽然贈我意安在，兩脚未許甘衰歇。便尋轍迹訪崆峒，徑渡洞庭探禹穴。披榛覓藥採芝菌，刺虎鏦蛟擉蛇蝎。會教化作兩錢錐，歸來見公未華髮。問我鐵君無恙否，取出摩挲向公說。
正月二十日往岐亭郡人潘古郭三人送余於女王城東禪莊院 蘇軾  送别 友情 写景
十日春寒不出門，不知江柳已摇村。稍聞决决流冰谷，盡放青青沒燒痕。數畝荒園留我住，半瓶濁酒待君溫。去年今日關山路，細雨梅花正斷魂。
岐亭道上見梅花戲贈季常 蘇軾 
蕙死蘭枯菊亦摧，返魂香入嶺頭梅。數枝殘綠風吹盡，一點芳心雀啅開。野店初嘗竹葉酒，江雲欲落豆稭灰。行當更向釵頭見，病起烏雲正作堆。
東坡八首  其一 蘇軾 
廢壘無人顧，頹垣滿蓬蒿。誰能捐筋力，歲晚不償勞。獨有孤旅人，天窮無所逃。端來拾瓦礫，歲旱土不膏。崎嶇草棘中，欲刮一寸毛。喟然釋耒歎，我廩何時高。
東坡八首  其二 蘇軾 
荒田雖浪莽，高庳各有適。下隰種秔稌，東原蒔棗栗。江南有蜀士，桑果已許乞。好竹不難栽，但恐鞭橫逸。仍須卜佳處，規以安我室。家僮燒枯草，走報暗井出。一飽未敢期，瓢飲已可必。
東坡八首  其三 蘇軾 
自昔有微泉，來從遠嶺背。穿城過聚落，流惡壯蓬艾。去爲柯氏陂，十畝魚蝦會。歲旱泉亦竭，枯萍黏破塊。昨夜南山雲，雨到一犁外。泫然尋故瀆，知我理荒薈。泥芹有宿根，一寸嗟獨在。雪芽何時動，春鳩行可膾。
東坡八首  其四 蘇軾 
種稻清明前，樂事我能數。毛空暗春澤，針水聞好語。分秧及初夏，漸喜風葉舉。月明看露上，一一珠垂縷。秋來霜穗重，顛倒相撐拄。但聞畦隴間，蚱蜢如風雨。新舂便入甑，玉粒照筐筥。我久食官倉，紅腐等泥土。行當知此味，口腹吾已許。
東坡八首  其五 蘇軾 
良農惜地力，幸此十年荒。桑柘未及成，一麥庶可望。投種未逾月，覆塊已蒼蒼。農夫告我言，勿使苗葉昌。君欲富餠餌，要須縱牛羊。再拜謝苦言，得飽不敢忘。
東坡八首  其六 蘇軾 
種棗期可剝，種松期可斲。事在十年外，吾計亦已慤。十年何足道，千載如風雹。舊聞李衡奴，此策疑可學。我有同舍郎，官居在灊岳。遺我三寸甘，照座光卓犖。百栽倘可致，當及春冰渥。想見竹籬間，青黄垂屋角。
東坡八首  其七 蘇軾 
潘子久不調，沽酒江南村。郭生本將種，賣藥西市垣。古生亦好事，恐是押牙孫。家有一畝竹，無時容叩門。我窮交舊絕，三子獨見存。從我於東坡，勞餉同一飧。可憐杜拾遺，事與朱阮論。吾師卜子夏，四海皆弟昆。
東坡八首  其八 蘇軾 
馬生本窮士，從我二十年。日夜望我貴，求分買山錢。我今反累君，借耕輟茲田。刮毛龜背上，何時得成氈。可憐馬生癡，至今夸我賢。衆笑終不悔，施一當獲千。
武昌酌菩薩泉送王子立 蘇軾  旷达 送别
送行無酒亦無錢，勸爾一杯菩薩泉。何處低頭不見我，四方同此水中天。
任師中挽詞 蘇軾 
大任剛烈世無有，疾惡如風朱伯厚。小任溫毅老更文，聰明慈愛小馮君。兩任才行不須說，疇昔並友吾先人。相看半作晨星沒，可憐太白配殘月。大任先去冢未乾，小任相繼呼不還。强寄一樽生死別，樽中有淚酒應酸。貴賤賢愚同盡耳，君今不盡緣賢子。人間得喪了無憑，只有天公終可倚。
樂全先生生日以鐵拄杖爲壽二首  其一 蘇軾 
先生真是地行仙，住世因循五百年。每向銅人話疇昔，故教鐵杖鬬清堅。入懷冰雪生秋思，倚壁蛟龍護晝眠。遥想人天會方丈，衆中驚倒野狐禪。
樂全先生生日以鐵拄杖爲壽二首  其二 蘇軾 
二年相伴影隨身，踏遍江湖草木春。擿石舊痕猶在眼，閉門高節欲生鱗。畏途自衛真無敵，捷徑爭先却累人。遠寄知公不嫌重，筆端猶自斡千鈞。
與潘三失解後飲酒 蘇軾 
千金敝帚人誰買，半額蛾眉世所妍。顧我自爲都眊矂，憐君欲鬬小嬋娟。青雲豈易量他日，黄菊猶應似去年。醉裏未知誰得喪，滿江風月不論錢。
太守徐君猷通守孟亨之皆不飲酒以詩戲之 蘇軾 
孟嘉嗜酒桓溫笑，徐邈狂言孟德疑。公獨未知其趣爾，臣今時復一中之。風流自有高人識，通介寧隨薄俗移。二子有靈應撫掌，吾孫還有獨醒時。
聞捷 蘇軾 
聞說官軍取乞誾，將軍旂鼓捷如神。故知無定河邊柳，得共中原雪絮春。
聞洮西捷報 蘇軾 
漢家將軍一丈佛，詔賜天池八尺龍。露布朝馳玉關塞，捷烽夜到甘泉宮。似聞指揮築上郡，已覺談笑無西戎。放臣不見天顔喜，但驚草木回春容。
杭州故人信至齊安 蘇軾  西湖
昨夜風月清，夢到西湖上。朝來聞好語，扣戶得吳餉。輕圓白曬荔，脆釅紅螺醤。更將西庵茶，勸我洗江瘴。故人情義重，說我必西向。一年兩僕夫，千里問無恙。相期結書社，未怕供詩帳。還將夢魂去，一夜到江漲。
送牛尾貍與徐使君 蘇軾 
風捲飛花自入帷，一樽遥想破愁眉。泥深厭聽鷄頭鶻，酒淺欣嘗牛尾貍。通印子魚猶带骨，披綿黄雀漫多脂。殷勤送去煩纖手，爲我磨刀削玉肌。
四時詞四首  其一 蘇軾 
春雲陰陰雪欲落，東風和冷驚簾幙。漸看遠水綠生漪，未放小桃紅入萼。佳人瘦盡雪膚肌，眉斂春愁知爲誰。深院無人剪刀響，應將白紵作春衣。
四時詞四首  其二 蘇軾 
垂柳陰陰日初永，蔗漿酪粉金盤冷。簾額低垂紫燕忙，蜜脾已滿黄蜂靜。高樓睡起翠眉嚬，枕破斜紅未肯勻。玉腕半揎雲碧袖，樓前知有斷腸人。
四時詞四首  其三 蘇軾 
新愁舊恨眉生綠，粉汗餘香在蘄竹。象牀素手熨寒衣，爍爍風燈動華屋。夜香燒罷掩重扃，香霧空濛月滿庭。抱琴轉軸無人見，門外空聞裂帛聲。
四時詞四首  其四 蘇軾 
霜葉蕭蕭鳴屋角，黄昏陡覺羅衾薄。夜風摇動鎮帷犀，酒醒夢回聞雪落。起來呵手畫雙鴉，醉臉輕勻襯眼霞。真態生香誰畫得，玉如纖手嗅梅花。
姪安節遠來夜坐三首  其一 蘇軾 
南來不覺歲崢嶸，坐撥寒灰聽雨聲。遮眼文書原不讀，伴人燈火亦多情。嗟予潦倒無歸日，令汝蹉跎已半生。免使韓公悲世事，白頭還對短燈檠。
姪安節遠來夜坐三首  其二 蘇軾 
心衰面改瘦崢嶸，相見惟應識舊聲。永夜思家在何處，殘年知汝遠來情。畏人默坐成癡鈍，問舊驚呼半死生。夢斷酒醒山雨絕，笑看饑鼠上燈檠。
姪安節遠來夜坐三首  其三 蘇軾 
落第汝爲中酒味，吟詩我作忍饑聲。便思絕粒真無策，苦說歸田似不情。腰下牛閑方解佩，洲中奴長足爲生。大弨一弛何緣彀，已覺翻翻不受檠。
雪後到乾明寺遂宿 蘇軾  乐观 抒情 写雪 雪 写景
門外山光馬亦驚，階前屐齒我先行。風花誤入長春苑，雲月長臨不夜城。未許牛羊傷至潔，且看鴉鵲弄新晴。更須携被留僧榻，待聽摧簷瀉竹聲。
冬至日贈安節 蘇軾 
我生幾冬至，少小如昨日。當時事父兄，上壽拜脫膝。十年閱彫謝，白髮催衰疾。瞻前惟兄三，顧後子由一。近者隔濤江，遠者天一壁。今朝復何幸，見此萬里姪。憶汝總角時，啼笑爲梨栗。今來能慷慨，志氣堅鐵石。諸孫行復爾，世事何時畢。詩成却超然，老淚不成滴。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其一 蘇軾 
索漠齊安郡，從來著放臣。如何風雪裏，更送獨歸人。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其二 蘇軾 
瘦骨寒將斷，衰髯摘更稀。未甘爲死別，猶恐得生歸。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其三 蘇軾 
日上氣暾江，雪晴光眩野。記取到家時，鋤耰吾正把。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其四 蘇軾 
月明穿破裘，霜氣澀孤劍。歸來閉戶坐，默數來時店。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其五 蘇軾 
諸兄無可寄，一語會須酬。晚歲俱黄髮，相看萬事休。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其六 蘇軾 
故人如念我，爲說瘦欒欒。尚有身爲患，已無心可安。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其七 蘇軾 
吾兄喜酒人，今汝亦能飲。一杯歸誦此，萬事邯鄲枕。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其八 蘇軾 
東阡在何許，寒食江頭路。哀哉魏城君，宿草荒新墓。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其九 蘇軾 
臨分亦泫然，不爲窮途泣。東阡時一到，莫遣牛羊入。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其一○ 蘇軾 
我夢隨汝去，東阡松柏青。却入西州門，永愧北山靈。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其一一 蘇軾 
乞墦何足羨，負米可忘艱。莫爲無車馬，含羞入劍關。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其一二 蘇軾 
我坐名過實，歡譁自招損。汝幸無人知，莫厭家山穩。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其一三 蘇軾 
竹笥與練裙，隨時畢婚嫁。無事苦相思，征鞍還一跨。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之  其一四 蘇軾 
萬里却來日，一庵仍獨居。應笑謀生拙，團團如磨馿。
次韵陳四雪中賞梅 蘇軾 
臘酒詩催熟，寒梅雪鬬新。杜陵休歎老，韋曲已先春。獨秀驚凡目，遺英卧逸民。高歌對三白，遲暮慰安仁。
記夢回文二首  其一 蘇軾 
酡顔玉碗捧纖纖，亂點餘花唾碧衫。歌咽水雲凝靜院，夢驚松雪落空巌。
記夢回文二首  其二 蘇軾 
空花落盡酒傾缸，日上山融雪漲江。紅焙淺甌新火活，龍團小碾鬬晴窗。
三朵花 蘇軾 
學道無成鬢已華，不勞千劫漫烝砂。歸來且看一宿覺，未暇遠尋三朵花。兩手欲遮瓶裏雀，四條深怕井中蛇。畫圖要識先生面，試問房陵好事家。
正月二十日與潘郭二生出郊尋春忽記去年是日同至女王城作詩乃和前韵 蘇軾 
東風未肯入東門，走馬還尋去歲村。人似秋鴻來有信，事如春夢了無痕。江城白酒三杯釅，野老蒼顔一笑溫。已約年年爲此會，故人不用賦招魂。
是日偶至野人汪氏之居有神降於其室自稱天人李全字德通善篆字用筆奇妙而字不可識云天篆也與予言有所會者復作一篇仍用前韵 蘇軾 
酒渴思茶漫扣門，那知竹裏是仙村。已聞龜策通神語，更看龍蛇落筆痕。色瘁形枯應笑屈，道存目擊豈非溫。歸來獨掃空齋卧，猶恐微言入夢魂。
浚井 蘇軾 
古井沒荒萊，不食誰爲惻。瓶罌下兩綆，蛙蚓飛百尺。腥風被泥滓，空響聞點滴。上除青青芹，下洗鑿鑿石。沾濡愧童僕，杯酒暖寒栗。白水漸泓渟，青天落寒碧。云何失舊穢，底處來新潔。井在有無中，無來亦無失。
紅梅三首  其一 蘇軾 
怕愁貪睡獨開遲，自恐冰容不入時。故作小紅桃杏色，尚餘孤瘦雪霜姿。寒心未肯隨春態，酒暈無端上玉肌。詩老不知梅格在，更看綠葉與青枝。
紅梅三首  其二 蘇軾 
雪裏開花却是遲，何如獨占上春時。也知造物含深意，故與施朱發妙姿。細雨裛殘千顆淚，輕寒瘦損一分肌。不應便作夭桃杏，數點微酸已著枝。
紅梅三首  其三 蘇軾 
幽人自恨探春遲，不見檀心未吐時。丹鼎奪胎那是寶，玉人頩頰更多姿。抱叢暗蕊初含子，落盞穠香已透肌。乞與徐熙畫新樣，竹間璀璨出斜枝。
次韵子由寄題孔平仲草庵 蘇軾 
逢人欲覓安心法，到處先爲問道庵。盧子不須從若士，蓋公當自過曹參。羨君美玉經三火，笑我枯桑困八蠶。猶喜大江同一味，故應千里共清甘。
二蟲 蘇軾 
君不見水馬兒，步步逆流水。大江東流日千里，此蟲趯趯長在此。君不見鷃濫堆，决起隨衝風。隨風一去宿何許，逆風還落蓬蒿中。二蟲愚智俱莫測，江邊一笑無人識。
陳季常見過三首  其一 蘇軾 
仕宦常畏人，退居還喜客。君來輒館我，未覺雞黍窄。東坡有奇事，已種十畝麥。但得君眼青，不辭奴飯白。
陳季常見過三首  其二 蘇軾 
送君四十里，只使一帆風。江邊千樹柳，落我酒杯中。此行非遠別，此樂固無窮。但願長如此，來往一生同。
陳季常見過三首  其三 蘇軾 
聞君開龜軒，東檻俯喬木。人言君畏事，欲作龜頭縮。我知君不然，朝飯仰暘谷。餘光幸分我，不死安可獨。
謝人惠雲巾方舄二首  其一 蘇軾 
燕尾稱呼理未便，剪裁雲葉却天然。無心只是青山物，覆頂宜歸紫府仙。轉覺周家新樣俗，未容陶令舊名傳。鹿門佳士勤相贈，黑霧玄霜合比肩。
謝人惠雲巾方舄二首  其二 蘇軾 
胡靴短靿格粗疏，古雅無如此樣殊。妙手不勞盤作鳳，輕身只欲化爲鳬。魏風褊儉堪羞葛，楚客豪華可笑珠。擬學梁家名解脫，便於禪坐作跏趺。
寒食雨二首  其一 蘇軾 
自我來黄州，已過三寒食。年年欲惜春，春去不容惜。今年又苦雨，兩月秋蕭瑟。卧聞海棠花，泥污燕脂雪。暗中偷負去，夜半真有力。何殊病少年，病起頭已白。
寒食雨二首  其二 蘇軾 
春江欲入戶，雨勢來不已。小屋如漁舟，濛濛水雲裏。空庖煮寒菜，破竈燒溼葦。那知是寒食，但感烏銜紙。君門深九重，墳墓在萬里。也擬哭途窮，死灰吹不起。
徐使君分新火 蘇軾 
臨臯亭中一危坐，三見清明改新火。溝中枯木應笑人，鑽斫不然誰似我。黄州使君憐久病，分我五更紅一朵。從來破釜躍江魚，只有清詩嘲飯顆。起携蠟炬遶空室，欲事烹煎無一可。爲公分作無盡燈，照破十方昏暗鎖。
次韵答元素 蘇軾 
不愁春盡絮隨風，但喜丹砂入頰紅。流落天涯先有讖，摩挲金狄會當同。蘧蘧未必都非夢，了了方知不落空。莫把存亡悲六客，已將地獄等天宮。
蜜酒歌 蘇軾 
真珠爲漿玉爲醴，六月田夫汗流泚。不如春甕自生香，蜂爲耕耘花作米。一日小沸魚吐沫，二日眩轉清光活。三日開甕香滿城，快瀉銀瓶不須撥。百錢一斗濃無聲，甘露微濁醍醐清。君不見南園采花蜂似雨，天教釀酒醉先生。先生年來窮到骨，問人乞米何曾得。世間萬事真悠悠，蜜蜂大勝監河侯。
又一首答二猶子與王郎見和 蘇軾 
脯青苔，炙青蒲，爛蒸鵝鴨乃瓠壺。煮豆作乳脂爲酥，高燒油燭斟蜜酒。貧家百物初何有。古來百巧出窮人，搜羅假合亂天真。詩書與我爲麴糵，醖釀老夫成搢紳。質非文是終難久，脫冠還作扶犁叟。不如蜜酒無燠寒，冬不加甜夏不酸。老夫作詩殊少味，愛此三篇如酒美。封胡羯末已可憐，不知更有王郎子。
謝陳季常惠一揞巾 蘇軾 
夫子胸中萬斛寬，此巾何事小團團。半升僅漉淵明酒，二寸纔容子夏冠。好戴黄金雙得勝，休教白苧一生酸。臂弓腰箭何時去，直上陰山取可汗。
贈黄山人 蘇軾 
面頰照人元自赤，眉毛覆眼見來烏。倦遊不擬談玄牝，示病何妨出白鬚。絕學已生真定慧，說禪長笑老浮屠。東坡若肯三年住，親與先生看藥爐。
問大冶長老乞桃花茶栽東坡 蘇軾 
周詩記荼苦，茗飲出近世。初緣厭粱肉，假此雪昏滯。嗟我五畝園，桑麥苦蒙翳。不令寸地閑，更乞茶子蓺。饑寒未知免，已作太飽計。庶將通有無，農末不相戾。春來凍地裂，紫筍森已銳。牛羊煩呵叱，筐筥未敢睨。江南老道人，齒髮日夜逝。他年雪堂品，空記桃花裔。
西山戲題武昌王居士 蘇軾 
江干高居堅關扃，犍耕躬稼角挂經。篙竿繫舸菰茭隔，笳鼓過軍雞狗驚。解襟顧影各箕踞，擊劍賡歌幾舉觥。荆笄供膾愧攪聒，乾鍋更戛甘瓜羹。
次韵孔毅父久旱已而甚雨三首  其一 蘇軾 
饑人忽夢飯甑溢，夢中一飽百憂失。只知夢飽本來空，未悟真饑定何物。我生無田食破硯，爾來硯枯磨不出。去年太歲空在酉，傍舍壺漿不容乞。今年旱勢復如此，歲晚何以黔吾突。青天蕩蕩呼不聞，況欲稽首號泥佛。甕中蜥蜴尤可笑，跂跂脈脈何等秩。陰陽有時雨有數，民是天民天自卹。我雖窮苦不如人，要亦自是民之一。形容雖似喪家狗，未肯聑耳爭投骨。倒冠落幘謝朋友，獨與蚊雷共圭蓽。故人嗔我不開門，君視我門誰肯屈。可憐明月如潑水，夜半清光翻我室。風從南來非雨候，且爲疲人洗蒸鬰。褰裳一和快哉謠，未暇饑寒念明日。
次韵孔毅父久旱已而甚雨三首  其二 蘇軾 
去年東坡拾瓦礫，自種黄桑三百尺。今年刈草蓋雪堂，日炙風吹面如墨。平生懶惰今始悔，老大勸農天所直。沛然例賜三尺雨，造物無心怳難測。四方上下同一雲，甘霔不爲龍所隔。蓬蒿下濕迎曉耒，燈火新凉催夜織。老夫作罷得甘寢，卧聽牆東人響屐。奔流未已坑谷平，折葦枯荷恣漂溺。腐儒粗糲支百年，力耕不受衆目憐。破陂漏水不耐旱，人力未至求天全。會當作塘徑千步，橫斷西北遮山泉。四鄰相率助舉杵，人人知我囊無錢。明年共看决渠雨，饑飽在我寧關天。誰能伴我田間飲，醉倒惟有支頭磚。
次韵孔毅父久旱已而甚雨三首  其三 蘇軾 
天公號令不再出，十日愁霖併爲一。君家有田水冒田，我家無田憂入室。不如西州楊道士，萬里隨身惟兩膝。沿流不惡泝亦佳，一葉扁舟任飄突。山芎麥麴都不用，泥行露宿終無疾。夜來饑腸如轉雷，旅愁非酒不可開。楊生自言識音律，洞簫入手清且哀。不須更待秋井塌，見人白骨方銜杯。
魚蠻子 蘇軾 
江淮水爲田，舟楫爲室居。魚蝦以爲糧，不耕自有餘。異哉魚蠻子，本非左衽徒。連排入江住，竹瓦三尺廬。於焉長子孫，戚施且侏儒。擘水取魴鯉，易如拾諸途。破釜不著鹽，雪鱗芼青蔬。一飽便甘寢，何異獺與狙。人間行路難，踏地出賦租。不如魚蠻子，駕浪浮空虛。空虛未可知，會當算舟車。蠻子叩頭泣，勿語桑大夫。
夜坐與邁聯句 蘇軾 
清風來無邊，明月翳復吐。松聲滿虛空，竹影侵半戶。暗枝有驚鵲，壞壁鳴饑鼠。露葉耿高梧，風螢落空廡。微凉感團扇，古意歌白紵。樂哉今夕遊，獲此陪杖屨。傳家詩律細，已自過宗武。短詩膝上成，聊以感懷祖。
次韵和王鞏六首  其一 蘇軾 
君談陽朔山，不作一錢直。巌藏兩頭蛇，瘴落千仞翼。雅宜驩兜放，頗訝虞舜陟。暫來已可畏，覽鏡憂面黑。況子三年囚，苦霧變飲食。吉人終不死，仰荷天地德。我來黄岡下，敧枕江流碧。江南武昌山，向我如咫尺。春蔬黄土軟，凍筍蒼崖坼。茲行我累君，乃反得安宅。遥知丹穴近，爲劚勾漏石。他年分刀圭，名字挂仙籍。
次韵和王鞏六首  其二 蘇軾 
少年带刀劍，但識從軍樂。老大服犁鋤，解佩付鎔鑠。雖無獻捷功，會賜力田爵。敲冰春搗紙，刈葦秋織箔。櫟林斬冬炭，竹塢收夏籜。四時俯有取，一飽天所酢。君生紈綺間，欲學非其脚。左右玉纖纖，束薪誰爲縛。勿令聞此語，翠黛頩將惡。笑我一間茅，婦姑紛六鑿。
次韵和王鞏六首  其三 蘇軾 
欲結千年實，先催二月花。故教窮到骨，要使壽無涯。久已逃天網，何須服日華。賓州在何處，爲子上棲霞。
次韵和王鞏六首  其四 蘇軾 
鄰里有異趣，何妨傾蓋新。殊方君莫厭，數面自成親。默坐無餘事，回光照此身。他年赤墀下，玉立看垂紳。
次韵和王鞏六首  其五 蘇軾 
平生我亦輕餘子，晚歲人誰念此翁。巧語屢曾遭薏苡，廋詞聊復託芎藭。子還可責同元亮，妻却差賢勝敬通。若問我貧天所賦，不因遷謫始囊空。
次韵和王鞏六首  其六 蘇軾 
君家玉臂貫銅青，下客何時見目成。勤把鉛黄記宮樣，莫教弦管作蠻聲。熏衣漸歎衙香少，擁髻遥憐夜語清。記取北歸携過我，南江風浪雪山傾。
弔李臺卿 蘇軾 
我初未識君，人以君爲笑。垂頭老鸛雀，烟雨霾七竅。敝衣來過我，危坐若持釣。褚裒半面新，鬷蔑一語妙。徐徐涉其瀾，極望不可徼。却觀元嫵媚，士固難輕料。看書眼如月，罅隙靡不照。我老多遺忘，得君如再少。從橫通雜藝，甚博且知要。所恨言無文，至老幽不耀。其生世莫識，已死誰復弔。作詩遺故人，庶解俗子譙。
曹既見和復次韵 蘇軾 
造物本兒嬉，風噫雷電笑。誰令妄驚怪，失匕號萬竅。人人走江湖，一一操網釣。偶然連六鼇，便謂此手妙。空令任公子，三歲蹲海徼。長貧固不辭，一死實未料。難將蓍草算，除用佛眼照。何人嗣家學，恨子兒尚少。嗟我與曹君，衰老世不要。空言今無救，奇志後必耀。吟君五字詩，義重千金弔。收藏慎勿出，免使羣兒譙。
弔徐德占 蘇軾 
美人種松柏，欲使低映門。栽培雖易長，流惡病其根。哀哉歲寒姿，骯髒誰與論。竟爲明所誤，不免刀斧痕。一遭兒女污，始覺山林尊。從來覓棟梁，未省傍籬藩。南山隔秦嶺，千樹龍蛇奔。大厦若畏傾，萬牛何足言。不然老巌壑，合抱枝生孫。死者不可悔，吾將遺後昆。
李委吹笛 蘇軾 
山頭孤鶴向南飛，載我南游到九疑。下界何人也吹笛，可憐時復犯龜茲。
蜀僧明操思歸書龍丘子壁 蘇軾 
久厭勞生能幾日，莫將歸思擾衰年。片雲會得無心否，南北東西只一天。
正月三日點燈會客 蘇軾 
江上東風浪接天，苦寒無頼破春妍。試開雲夢羔兒酒，快瀉錢塘藥玉船。蠶市光陰非故國，馬行燈火記當年。冷烟濕雪梅花在，留得新春作上元。
六年正月二十日復出東門仍用前韵 蘇軾 
亂山環合水侵門，身在淮南盡處村。五畝漸成終老計，九重新埽舊巢痕。豈惟見慣沙鷗熟，已覺來多釣石溫。長與東風約今日，暗香先返玉梅魂。
次韵孔毅父集古人句見贈五首  其一 蘇軾 
羨君戲集他人詩，指呼市人如使兒。天邊鴻鵠不易得，便令作對隨家雞。退之驚笑子美泣，問君久假何時歸。世間好句世人共，明月自滿千家墀。
次韵孔毅父集古人句見贈五首  其二 蘇軾 
紫駝之峰人莫識，雜以雞豚真可惜。今君坐致五侯鯖，盡是猩脣與熊白。路傍拾得半段槍，何必開爐鑄矛戟。用之如何在我耳，入手當令君喪魄。
次韵孔毅父集古人句見贈五首  其三 蘇軾 
天下幾人學杜甫，誰得其皮與其骨。劃如太華當我前，跛䍧欲上驚崷崒。名章俊語紛交衡，無人巧會當時情。前生子美只君是，信手拈得俱天成。
次韵孔毅父集古人句見贈五首  其四 蘇軾 
詩人雕刻閑草木，搜抉肝腎神應哭。不如默誦千萬首，左抽右取談笑足。夜吟石鼎聲悲秋，可憐好事劉與侯。何當一醉百不問，我欲眠矣君歸休。
次韵孔毅父集古人句見贈五首  其五 蘇軾 
膏明蘭臭俱自焚，象牙翠羽戕其身。多言自古爲數窮，微中有時堪解紛。癡人但數羊羔兒，不知何者是左慈。千章萬句卒非我，急走捉君應已遲。
食甘 蘇軾 
一雙羅帕未分珍，林下先嘗愧逐臣。露葉霜枝剪寒碧，金盤玉指破芳辛。清泉蔌蔌先流齒，香霧霏霏欲噀人。坐客殷勤爲收子，千奴一掬奈吾貧。
大寒步至東坡贈巢三 蘇軾 
春雨如暗塵，春風吹倒人。東坡數間屋，巢子誰與鄰。空牀斂敗絮，破竈鬰生薪。相對不言寒，哀哉知我貧。我有一瓢酒，獨飲良不仁。未能頳我頰，聊復濡子唇。故人千鍾祿，馭吏醉吐茵。那知我與子，坐作寒螿呻。努力莫怨天，我爾皆天民。行看花柳動，共享無邊春。
元修菜 蘇軾 
彼美君家菜，鋪田綠茸茸。豆莢圓且小，槐芽細而豐。種之秋雨餘，擢秀繁霜中。欲花而未萼，一一如青蟲。是時青裙女，採擷何匆匆。烝之復湘之，香色蔚其饛。點酒下鹽豉，縷橙芼薑葱。那知雞與豚，但恐放箸空。春盡苗葉老，耕翻烟雨叢。潤隨甘澤化，暖作青泥融。始終不我負，力與糞壤同。我老忘家舍，楚音變兒童。此物獨嫵媚，終年繫余胸。君歸致其子，囊盛勿函封。張騫移苜蓿，適用如葵菘。馬援載薏苡，羅生等蒿蓬。懸知東坡下，塉鹵化千鍾。長使齊安民，指此說兩翁。
日日出東門 蘇軾 
日日出東門，步尋東城游。城門抱關卒，笑我此何求。我亦無所求，駕言寫我憂。意適忽忘返，路窮乃歸休。懸知百歲後，父老說故侯。古來賢達人，此路誰不由。百年寓華屋，千載歸山丘。何事羊公子，不肯過西州。
寄周安孺茶 蘇軾 
大哉天宇內，植物知幾族。靈品獨標奇，迥超凡草木。名從姬旦始，漸播桐君錄。賦咏誰最先，厥傳惟杜育。唐人未知好，論著始於陸。常李亦清流，當年慕高躅。遂使天下士，嗜此偶於俗。豈但中土珍，兼之異邦鬻。鹿門有佳士，博覽無不矚。邂逅天隨翁，篇章互賡續。開園頤山下，屏跡松江曲。有興即揮毫，粲然存簡牘。伊予素寡愛，嗜好本不篤。粵自少年時，低徊客京轂。雖非曳裾者，庇蔭或華屋。頗見紈綺中，齒牙厭粱肉。小龍得屢試，糞土視珠玉。團鳳與葵花，碔砆雜魚目。貴人自矜惜，捧玩且緘櫝。未數日注卑，定知雙井辱。於茲事研討，至味識五六。自爾入江湖，尋僧訪幽獨。高人固多暇，探究亦頗熟。聞道早春時，携籯赴初旭。驚雷未破蕾，采采不盈掬。旋洗玉泉蒸，芳馨豈停宿。須臾布輕縷，火候謹盈縮。不憚頃間勞，經時廢藏蓄。髹筒浄無染，箬籠勻且複。苦畏梅潤侵，暖須人氣燠。有如剛耿性，不受纖芥觸。又若廉夫心，難將微穢瀆。晴天敞虛府，石碾破輕綠。永日遇閑賓，乳泉發新馥。香濃奪蘭露，色嫩欺秋菊。閩俗競傳誇，豐腴面如粥。自云葉家白，頗勝中山醁。好是一杯深，午窗春睡足。清風擊兩腋，去欲凌鴻鵠。嗟我樂何深，水經亦屢讀。陸子咤中泠，次乃康王谷。蟆培頃曾嘗，瓶罌走僮僕。如今老且嬾，細事百不欲。美惡兩俱忘，誰能强追逐。薑鹽拌白土，稍稍從吾蜀。尚欲外形骸，安能徇口腹。由來薄滋味，日飯止脫粟。外慕既已矣，胡爲此羈束。昨日散幽步，偶上天峰麓。山圃正春風，蒙茸萬旂簇。呼兒爲招客，采製聊亦復。地僻誰我從，包藏置厨簏。何嘗較優劣，但喜破睡速。况此夏日長，人間正炎毒。幽人無一事，午飯飽蔬菽。困卧北窗風，風微動窗竹。乳甌十分滿，人世真局促。意爽飄欲仙，頭輕快如沐。昔人固多癖，我癖良可贖。爲問劉伯倫，胡然枕糟麴。
南堂五首  其一 蘇軾 
江上西山半隠堤，此邦臺館一時西。南堂獨有西南向，卧看千帆落淺溪。
南堂五首  其二 蘇軾 
暮年眼力嗟猶在，多病顛毛却未華。故作明窗書小字，更開幽室養丹砂。
南堂五首  其三 蘇軾 
他時夜雨困移牀，坐厭愁聲點客腸。一聽南堂新瓦響，似聞東塢小荷香。
南堂五首  其四 蘇軾 
山家爲割千房蜜，稚子新畦五畝蔬。更有南堂堪著客，不憂門外故人車。
南堂五首  其五 蘇軾 
掃地焚香閉閣眠，簟紋如水帳如烟。客來夢覺知何處，挂起西窗浪接天。
次韵子由種杉竹 蘇軾 
吏散庭空雀噪簷，閉門獨宿夜厭厭。似聞梨棗同時種，應與杉篁刻日添。糟麴有神熏不醉，雪霜誇健巧相沾。先生坐待清陰滿，空使人人歎滯淹。
孔毅父妻挽詞 蘇軾 
結褵記初歡，同穴期晚歲。擇夫得溫嶠，生子勝王濟。高風相賓友，古義仍兄弟。從君吏隠中，窮達初不計。云何抱沉疾，俯仰便一世。幽陰淒房櫳，芳澤在巾袂。百年縱得滿，此路行亦逝。那將有限身，長瀉無益涕。君文照今古，不比山石脆。當觀千字誄，寧用百金瘞。
初秋寄子由 蘇軾 
百川日夜逝，物我相隨去。惟有宿昔心，依然守故處。憶在懷遠驛，閉門秋暑中。藜羹對書史，揮汗與子同。西風忽淒厲，落葉穿戶牖。子起尋裌衣，感歎執我手。朱顔不可恃，此語君莫疑。別離恐不免，功名定難期。當時已悽斷，況此兩衰老。失途既難追，學道恨不早。買田秋已議，築室春當成。雪堂風雨夜，已作對牀聲。
和黄魯直食筍次韵 蘇軾 
飽食有殘肉，饑食無餘菜。紛然生喜怒，似被狙公賣。爾來誰獨覺，凜凜白下宰。一飯在家僧，至樂甘不壞。多生味蠹簡，食筍乃餘債。蕭然映樽俎，未肯雜菘芥。君看霜雪姿，童稚已耿介。胡爲遭暴橫，三嗅不忍嘬。朝來忽解籜，勢迫風雷噫。尚可餉三閭，飯筒纏五采。
聞子由爲郡僚所捃恐當去官 蘇軾 
少學不爲身，宿志固有在。雖然敢自必，用舍置度外。天初若相我，發跡造宏大。豈敢負所付，捐軀欲投會。寧知事大謬，舉步得狼狽。我已無可言，墮甑難追悔。子雖僅自免，雞肋安足頼。低回畏罪罟，黽勉敢言退。若人疑或使，爲子得微罪。時哉歸去來，共抱東坡耒。
次韵王鞏南遷初歸二首  其一 蘇軾 
問君謫南賓，野葛食幾尺。逢人瘴髮黄，入市胡眼碧。三年不易過，坐睨倚天壁。歸來貌如故，妙語仍破鏑。那能廢詩酒，亦未妨禪寂。願爲尚書郎，還賜上方舄。
次韵王鞏南遷初歸二首  其二 蘇軾 
江家舊池臺，修竹圍一尺。歸來萬事非，惟見秦淮碧。平生痛飲處，遺墨鴉棲壁。西來故父客，金印雜鳴鏑。三槐老更茂，花絮春寂寂。中微未可料，家廟藏赤舄。
孔毅父以詩戒飲酒問買田且乞墨竹次其韵 蘇軾 
酒中真復有何好，孟生雖賢未聞道。醉時萬慮一埽空，醒後紛紛如宿草。十年揩洗見真妄，石女無兒焦穀槁。此身何異貯酒瓶，滿輒予人空自倒。武昌痛飲豈吾意，性不違人遭客惱。君家長松十畝陰，借我一庵聊洗心。我田方寸耕不盡，何用百頃糜千金。枕書睡熟呼不起，好學憐君工雜擬。且將墨竹換新詩，潤色何須待東里。
子由作二頌頌石臺長老問公手寫蓮經字如黑蟻且誦萬遍脇不至席二十餘年予亦作二首  其一 蘇軾 
眼前擾擾黑蚍蜉，口角霏霏白唾珠。要識吾師無礙處，試將燒却看瞋無。
子由作二頌頌石臺長老問公手寫蓮經字如黑蟻且誦萬遍脇不至席二十餘年予亦作二首  其二 蘇軾 
眼睛心地兩虛圓，脇不沾牀二十年。誰信吾師非不睡，睡蛇已死得安眠。
鄧忠臣母周氏挽詞 蘇軾 
微生真草木，無處謝天力。慈顔如春風，不見桃李實。古今抱此恨，有志俯仰失。公子豈先知，戰戰常惜日。吾君日月照，委曲到肝鬲。哀哉人子心，吾何愛一邑。家庭拜前後，粲然發笑色。豈比黄壤下，焚瘞千金璧。若人道德人，視此亦戲劇。聊償曾閔意，遽與仙佛寂。孤纍卧江渚，永望墳墓隔。作詩相楚挽，感動淚再滴。
和蔡景繁海州石室 蘇軾 
芙蓉仙人舊遊處，蒼藤翠壁初無路。戲將桃核裹黄泥，石間散擲如風雨。坐令空山作錦繡，倚天照海花無數。花間石室可容車，流蘇寶蓋窺靈宇。何年霹靂起神物，玉棺飛出王喬墓。當時醉卧動千日，至今石縫餘糟醑。仙人一去五十年，花老室空誰作主。手植數松今偃蓋，蒼髯白甲低瓊戶。我來取酒酹先生，後車仍載胡琴女。一聲冰鐵散巌谷，海爲瀾翻松爲舞。爾來心賞復何人，持節中郎醉無伍。獨臨斷岸呼日出，紅波碧巘相吞吐。徑尋我語覓餘聲，拄杖彭鏗叩銅鼓。長篇小字遠相寄，一唱三歎神悽楚。江風海雨入牙頰，似聽石室胡琴語。我今老病不出門，海山巌洞知何許。門外桃花自開落，牀頭酒甕生塵土。前年開閤放柳枝，今年洗心歸佛祖。夢中舊事時一笑，坐覺俯仰成今古。願君不用刻此詩，東海桑田真旦暮。
喜王定國北歸第五橋 蘇軾 
白露凄風洗瘴烟，夢回相對兩淒然。雀羅廷尉非當日，鳩杖先生愈少年。世事飽諳思縮手，主恩未報恥歸田。誰憐第五橋邊水，獨照台州老鄭虔。
徐君猷挽詞 蘇軾 
一舸南游遂不歸，清江赤壁照人悲。請看行路無從涕，盡是當年不忍欺。雪後獨來栽柳處，竹間行復采茶時。山城散盡樽前客，舊恨新愁只自知。
橄欖 蘇軾 
紛紛青子落紅鹽，正味森森苦且嚴。待得微甘回齒頰，已輸崖蜜十分甜。
東坡 蘇軾  生活 田园
雨洗東坡月色清，市人行盡野人行。莫嫌犖确坡頭路，自愛鏗然曳杖聲。
生日王郎以詩見慶次其韵并寄茶二十一片 蘇軾 
折楊新曲萬人趨，獨和先生于蒍于。但信櫝藏終自售，豈知碗脫本無橅。朅從冰叟來游宦，肯伴臞仙亦號儒。棠棣並爲天下士，芙蓉曾到海邊郛。不嫌霧谷霾松柏，終恐虹梁荷棟桴。高論無窮如鋸屑，小詩有味似連珠。感君生日遥稱壽，祝我餘年老不枯。未辦報君青玉案，建溪新餠截雲腴。
和秦太虛梅花 蘇軾  西湖
西湖處士骨應槁，只有此詩君壓倒。東坡先生心已灰，爲愛君詩被花惱。多情立馬待黄昏，殘雪消遲月出早。江頭千樹春欲闇，竹外一枝斜更好。孤山山下醉眠處，點綴裙腰紛不掃。萬里春隨逐客來，十年花送佳人老。去年花開我已病，今年對花還草草。不知風雨捲春歸，收拾餘香還畀昊。
再和潛師 蘇軾 
化工未議蘇羣槁，先向寒梅一傾倒。江南無雪春瘴生，爲散冰花除熱惱。風清月落無人見，洗妝自趁霜鐘早。惟有飛來雙白鷺，玉羽瓊枝鬬清好。吳山道人心似水，眼浄塵空無可埽。故將妙語寄多情，橫機欲試東坡老。東坡習氣除未盡，時復長篇書小草。且撼長條餐落英，忍饑未擬窮呼昊。
海棠 蘇軾  古诗三百首 宋诗 初中古诗 赏花
東風嫋嫋泛崇光，香霧空濛月轉廊。只恐夜深花睡去，故燒高燭照紅妝。
次韵曹九章見贈 蘇軾 
蘧瑗知非我所師，流年已似手中蓍。正平獨肯從文舉，中散何曾靳孝尼。賣劍買牛真欲老，得錢沽酒更無疑。雞豚異日爲同社，應有千篇唱和詩。
上巳日與二三子携酒出游隨所見輒作數句明日集之爲詩故辭無倫次 蘇軾 
薄雲霏霏不成雨，杖藜曉入千花塢。柯丘海棠吾有詩，獨笑深林誰敢侮。三杯卯酒人徑醉，一枕春眠日亭午。竹間老人不讀書，留我閉門誰教汝。出簷藂枳十圍大，寫真素壁千蛟舞。東坡作塘今幾尺，携酒一勞農工苦。却尋流水出東門，壞垣古塹花無主。卧開桃李爲誰妍，對立鵁鶄相媚嫵。開樽藉草勸行路，不惜春衫污泥土。褰裳共過春草亭，扣門却入韓家圃。轆轤繩斷井深碧，秋千挂索人何所。映簾空復小桃枝，乞漿不見譍門女。南上古臺臨斷岸，雪陣翻空迷仰俯。故人饋我玉葉羹，水冷烟消誰爲煮。崎嶇束縕下荒徑，婭姹隔花聞好語。更隨落景盡餘樽，却傍孤城得僧宇。主人勸我洗足眠，倒牀不必聞鐘鼓。明朝門外泥一尺，始悟三更雨如許。平生所向無一遂，茲游何事天不阻。固知我友不終窮，豈弟君子神所予。
劉監倉家煎米粉作餠子余云爲甚酥潘邠老家造逡巡酒余飲之云莫作醋錯著水來否後數日携家飲郊外因作小詩戲劉公求之 蘇軾 
野飲花間百物無，杖頭惟挂一葫蘆。已傾潘子錯著水，更覓君家爲甚酥。
贈楊耆 蘇軾 
孤村漸雨逐秋凉，逆旅愁人怨夜長。不寐相看惟櫪馬，悲歌互答有寒螿。天寒滯穗猶橫畝，歲晚空機任倚牆。勸爾一杯聊復睡，人間貧富海茫茫。
別黄州 蘇軾 
病瘡老馬不任鞿，猶向君王得敝幃。桑下豈無三宿戀，樽前聊與一身歸。長腰尚載撐腸米，闊領先裁蓋癭衣。投老江湖終不失，來時莫遣故人非。
和參寥 蘇軾 
芥舟只合在坳堂，紙帳心期老孟光。不道山人今忽去，曉猿啼處月茫茫。
過江夜行武昌山聞黄州鼓角 蘇軾 
清風弄水月銜山，幽人夜度吳王峴。黄州鼓角亦多情，送我南來不辭遠。江南又聞出塞曲，半雜江聲作悲健。誰言萬方聲一槩，鼉憤龍愁爲余變。我記江邊枯柳樹，未死相逢真識面。他年一葉泝江來，還吹此曲相迎餞。
岐亭五首  其一 蘇軾 
昨日雲陰重，東風融雪汁。遠林草木暗，近舍烟火濕。下有隠君子，嘯歌方自得。知我犯寒來，呼酒意頗急。撫掌動鄰里，遶村捉鵝鴨。房櫳鏘器聲，蔬果照巾羃。久聞蔞蒿美，初見新芽赤。洗盞酌鵝黄，磨刀削熊白。須臾我徑醉，坐睡落巾幘。醒時夜向闌，唧唧銅瓶泣。黄州豈云遠，但恐朋友缺。我當安所主，君亦無此客。朝來靜庵中，惟見峰巒集。
岐亭五首  其二 蘇軾 
我哀籃中蛤，閉口護殘汁。又哀網中魚，開口吐微濕。刳腸彼交病，過分我何得。相逢未寒溫，相勸此最急。不見盧懷慎，烝壺似烝鴨。坐客皆忍笑，髠然發其羃。不見王武子，每食刀几赤。琉璃載烝㹠，中有人乳白。盧公信寒陋，衰髮得滿幘。武子雖豪華，未死神已泣。先生萬金璧，護此一蟻缺。一年如一夢，百歲真過客。君無廢此篇，嚴詩編杜集。
岐亭五首  其三 蘇軾 
君家蜂作窠，歲歲添漆汁。我身牛穿鼻，卷舌聊自濕。二年三過君，此行真得得。愛君似劇孟，扣門知緩急。家有紅頰兒，能唱綠頭鴨。行當隔簾見，花霧輕羃羃。爲我取黄封，親拆官泥赤。仍須煩素手，自點葉家白。樂哉無一事，十年不蓄幘。閉門弄添丁，哇笑雜呱泣。西方正苦戰，誰補將帥缺。披圖見八陣，合散更主客。不須親戎行，坐論教君集。
岐亭五首  其四 蘇軾 
酸酒如虀湯，甜酒如蜜汁。三年黄州城，飲酒但飲濕。我如更揀擇，一醉豈易得。幾思壓茅柴，禁網日夜急。西鄰推甕盎，醉倒豬與鴨。君家大如掌，破屋無遮羃。何從得此酒，冷面妒君赤。定應好事人，千石供李白。爲君三日醉，蓬髮不暇幘。夜深欲踰垣，卧想春甕泣。君奴亦笑我，鬢齒行禿缺。三年已四至，歲歲遭惡客。人生幾兩屐，莫厭頻來集。
岐亭五首  其五 蘇軾 
枯松强鑽膏，槁竹欲瀝汁。兩窮相值遇，相哀莫相濕。不知我與君，交游竟何得。心法幸相語，頭然未爲急。願爲穿雲鶻，莫作將雛鴨。我行及初夏，煮酒映疏羃。故鄉在何許，西望千山赤。茲游定安歸，東泛萬頃白。一歡寧復再，起舞花墮幘。將行出苦語，不用兒女泣。吾非固多矣，君豈無一缺。各念別時言，閉戶謝衆客。空堂浄掃地，虛白道所集。
初入廬山三首  其一 蘇軾  庐山
青山若無素，偃蹇不相親。要識廬山面，他年是故人。
初入廬山三首  其二 蘇軾  庐山
自昔懷清賞，神游杳靄間。如今不是夢，真箇在廬山。
初入廬山三首  其三 蘇軾  庐山
芒鞋青竹杖，自挂百錢游。可怪深山裏，人人識故侯。
世傳徐凝瀑布詩云一條界破青山色至爲塵陋又僞作樂天詩稱美此句有賽不得之語樂天雖涉淺易然豈至是哉乃戲作一絕 蘇軾 
帝遣銀河一派垂，古來惟有謫仙詞。飛流濺沫知多少，不與徐凝洗惡詩。
圓通禪院先君舊游也四月二十四日晚至宿焉明日先君忌日也乃手寫寶積獻蓋頌佛一偈以贈長老僊公僊公撫掌笑曰昨夜夢寶蓋飛下著處輒出火豈此祥乎乃作是詩院有蜀僧宣逮事訥長老識先君云 蘇軾  庐山
石耳峰頭路接天，梵音堂上月臨泉。此生初飲廬山水，他日徒參雪竇禪。袖裏寶書猶未出，夢中飛蓋已先傳。何人更識嵇中散，野鶴昂藏未是仙。
子由在筠作東軒記或戲之爲東軒長老其婿曹煥往筠余作一絕句送曹以戲子由曹過廬山以示圓通慎長老慎欣然亦作一絕送客出門歸入室趺坐化去子由聞之仍作二絕一以答余一以答慎明年余過圓通始得其詳乃追次慎韵  其一 蘇軾  庐山
君到高安幾日回，一時斗擻舊塵埃。贈君一籠牢收取，盛取東軒長老來。
子由在筠作東軒記或戲之爲東軒長老其婿曹煥往筠余作一絕句送曹以戲子由曹過廬山以示圓通慎長老慎欣然亦作一絕送客出門歸入室趺坐化去子由聞之仍作二絕一以答余一以答慎明年余過圓通始得其詳乃追次慎韵  其二 蘇軾  庐山
大士何曾有生死，小儒底處覓窮通。偶留一鷄千山上，散作人間萬竅風。
余過溫泉壁上有詩云直待衆生總無垢我方清冷混常流問人云長老可遵作遵已退居圓通亦作一絕 蘇軾 
石龍有口口無根，自在流泉誰吐吞。若信衆生本無垢，此泉何處覓寒溫。
書李公擇白石山房 蘇軾 
偶尋流水上崔嵬，五老蒼顔一笑開。若見謫仙煩寄語，康山頭白早歸來。
廬山二勝 開先漱玉亭 蘇軾  庐山
高巌下赤日，深谷來悲風。擘開青玉峽，飛出兩白龍。亂沫散霜雪，古潭摇清空。餘流滑無聲，快瀉雙石谼。我來不忍去，月出飛橋東。蕩蕩白銀闕，沉沉水精宮。願隨琴高生，脚踏赤鯶公。手持白芙蕖，跳下清泠中。
廬山二勝 棲賢三峽橋 蘇軾  庐山
吾聞太山石，積日穿綫溜。況此百雷霆，萬世與石鬬。深行九地底，險出三峽右。長輸不盡溪，欲滿無底竇。跳波翻潛魚，震響落飛狖。清寒入山骨，草木盡堅瘦。空濛烟靄間，澒洞金石奏。彎彎飛橋出，瀲瀲半月彀。玉淵神龍近，雨雹亂晴晝。垂瓶得清甘，可嚥不可漱。
贈東林總長老 蘇軾 
溪聲便是廣長舌，山色豈非清浄身。夜來八萬四千偈，他日如何舉似人。
題西林壁 蘇軾  庐山 纪游 写景 山 古诗三百首 哲理 宋诗 描写山 写山 小学古诗 四年级上册
橫看成嶺側成峰，遠近高低總不同。不識廬山真面目，只緣身在此山中。
自興國往筠宿石田驛南二十五里野人舍 蘇軾 
溪上青山三百疊，快馬輕衫來一抹。倚山修竹有人家，橫道清泉知我渴。芒鞋竹杖自輕軟，蒲薦松牀亦香滑。夜深風露滿中庭，惟有孤螢自開闔。
過建昌李野夫公擇故居 蘇軾 
彭蠡東北源，廬阜西南麓。何人修水上，種此一雙玉。思之不可見，破宅餘修竹。四鄰戒莫犯，十畝森似束。我來仲夏初，解籜呈新綠。幽鳥向我鳴，野人留我宿。徘徊不忍去，微月挂喬木。遥想他年歸，解組巾一幅。對牀老兄弟，夜雨鳴竹屋。卧聽鄰寺鐘，書窗有殘燭。
將至筠先寄遲适遠三猶子 蘇軾 
露宿風餐六百里，明朝飲馬南江水。未見豐盈犀角兒，先逢玉雪王郎子。對牀欲作連夜語，念汝還須戴星起。夜來夢見小於菟，猶是髧髦垂兩耳。憶過濟南春未動，三子出迎殘雪裏。我時移守古河東，酒肉淋漓渾舍喜。而今憔悴一羸馬，逆旅擔夫相汝爾。出城見我定驚嗟，身健窮愁不須恥。我爲乃翁留十日，掣電一歡何足恃。惟當火急作新詩，一醉兩翁勝酒美。
端午游真如遲适遠從子由在酒局 蘇軾 
一與子由別，却數七端午。身隨綵絲繫，心與昌歜苦。今年匹馬來，佳節日夜數。兒童喜我至，典衣具雞黍。水餠既懷鄉，飯筒仍愍楚。謂言必一醉，快作西川語。寧知是官身，糟麴困熏煮。獨携三子出，古剎訪禪祖。高談付梁羅，詩力到阿虎。歸來一調笑，慰此長齟齬。
別子由三首兼別遲  其一 蘇軾 
知君念我欲別難，我今此別非他日。風裏楊花雖未定，雨中荷葉終不濕。三年磨我費百書，一見何止得雙璧。願君亦莫嗟留滯，六十小劫風雨疾。
別子由三首兼別遲  其二 蘇軾 
先君昔愛洛城居，我今亦過嵩山麓。水南卜築吾豈敢，試向伊川買修竹。又聞緱山好泉眼，傍市穿林瀉冰玉。遥想茅軒照水開，兩翁相對清如鵠。
別子由三首兼別遲  其三 蘇軾 
兩翁歸隠非難事，惟要傳家好兒子。憶昔汝翁如汝長，筆頭一落三千字。世人聞此皆大笑，慎勿生兒兩翁似。不知樗櫟薦明堂，何似鹽車壓千里。
初別子由至奉新作 蘇軾 
雙鵲先我來，飛上東軒背。書隨好夢到，人與佳節會。一歡難把玩，回首了無在。却渡來時溪，斷橋號淺瀨。茫茫暑天闊，靄靄孤城背。青山眊矂中，落日凄凉外。盛衰豈我意，離合非所礙。何以解我憂，粗了一事大。
筠州還白塔鋪歇馬 蘇軾 
甘山廬阜鬰相望，林隙熹微漏日光。吳國晚蠶初斷葉，占城蚤稻欲移秧。迢迢澗水隨人急，冉冉巌花撲馬香。望眼儘從飛鳥遠，白雲深處是吾鄉。
同年程筠德林求先墳二詩 思成堂 蘇軾 
宰樹連山谷，祠堂照路隅。養松無觸鹿，助祭有馴烏。歸夢先寒食，兒啼到白鬚。遥知鄰里化，醉叟道爭扶。
同年程筠德林求先墳二詩 歸真亭 蘇軾 
舊笑桓司馬，今師鄭大夫。不知徂歲月，空覺老楸梧。祭禮傳家法，阡名載版圖。會看千字誄，木杪見龜趺。
陶驥子駿佚老堂二首  其一 蘇軾 
文舉與元禮，尚得稱世舊。淵明吾所師，夫子乃其後。挂冠不待年，亦豈爲五斗。我歌歸來引，千載信尚友。相逢黄卷中，何似一杯酒。君醉我且歸，明朝許來否。
陶驥子駿佚老堂二首  其二 蘇軾  庐山
我從廬山來，目送孤飛雲。路逢陸道士，知是千歲人。試問當時友，虎溪已埃塵。似聞佚老堂，知是幾世孫。能爲五字詩，仍戴漉酒巾。人呼小靖節，自號葛天民。
和李太白 蘇軾 
寄卧虛寂堂，月明浸疏竹。泠然洗我心，欲飲不可掬。流光發永歎，自昔非余獨。行年四十九，還此北窗宿。緬懷卓道人，白首寓醫卜。謫仙固遠矣，此士亦難復。世道如弈棋，變化不容覆。惟應玉芝老，待得蟠桃熟。
次韵道潛留別 蘇軾 
爲聞廬岳多真隠，故就高人斷宿攀。已喜禪心無別語，尚嫌剃髮有詩斑。異同更莫疑三語，物我終當付八還。到後與君開北戶，舉頭三十六青山。
郭祥正家醉畫竹石壁上郭作詩爲謝且遺二古銅劍 蘇軾 
空腸得酒芒角出，肝肺槎牙生竹石。森然欲作不可回，吐向君家雪色壁。平生好詩仍好畫，書牆涴壁長遭駡。不瞋不駡喜有餘，世間誰復如君者。一雙銅劍秋水光，兩首新詩爭劍鋩。劍在牀頭詩在手，不知誰作蛟龍吼。
龍尾硯歌 蘇軾 
黄琮白琥天不惜，顧恐貪夫死懷璧。君看龍尾豈石材，玉德金聲寓於石。與天作石來幾時，與人作硯初不辭。詩成鮑謝石何與，筆落鍾王硯不知。錦茵玉匣俱塵垢，擣練支牀亦何有。況瞋蘇子鳳咮銘，戲語相嘲作牛後。碧天照水風吹雲，明窗大几清無塵。我生天地一閑物，蘇子亦是支離人。麤言細語都不擇，春蚓秋蛇隨意畫。願從蘇子老東坡，仁者不用生分別。
張近幾仲有龍尾子石硯以銅劍易之 蘇軾 
我家銅劍如赤蛇，君家石硯蒼璧橢而漥。君持我劍向何許，大明宮裏玉佩鳴衝牙。我得君硯亦安用，雪堂窗下爾雅箋蟲蝦。二物與人初不異，飄落高下隨風花。蒯緱玉具皆外物，視草草玄無等差。君不見秦趙城易璧，指圖睨柱相矜誇。又不見二生妾換馬，驕鳴啜泣思其家。不如無情兩相與，永以爲好譬之桃李與瓊華。
張作詩送硯反劍乃和其詩卒以劍歸之 蘇軾 
贈君長鋏君當歌，每食無魚歎委蛇。一朝得見暴公子，櫑具欲與冠爭峨。豈比杜陵貧病叟，終日長鑱隨短蓑。斬蛟刺虎老無力，带牛佩犢吏所訶。故將換硯豈無意，恐君雕琢傷天和。作詩反劍亦何謂，知君欲以詩相磨。報章苦恨無好語，試向君硯求餘波。詩成劍往硯應笑，那將屋漏供懸河。
去歲九月二十七日在黄州生子遯小名幹兒頎然穎異至今年七月二十八日病亡於金陵作二詩哭之  其一 蘇軾 
吾年四十九，羈旅失幼子。幼子真吾兒，眉角生已似。未期觀所好，蹁躚逐書史。摇頭却梨栗，似識非分恥。吾老常鮮歡，頼此一笑喜。忽然遭奪去，惡業我累爾。衣薪那免俗，變滅須臾耳。歸來懷抱空，老淚如瀉水。
去歲九月二十七日在黄州生子遯小名幹兒頎然穎異至今年七月二十八日病亡於金陵作二詩哭之  其二 蘇軾 
我淚猶可拭，日遠當日忘。母哭不可聞，欲與汝俱亡。故衣尚懸架，漲乳已流牀。感此欲忘生，一卧終日僵。中年忝聞道，夢幻講已詳。儲藥如丘山，臨病更求方。仍將恩愛刃，割此衰老腸。知迷欲自反，一慟送餘傷。
葉濤致遠見和二詩復次其韵  其一 蘇軾 
平生無一女，誰復歎耳耳。滯留生此兒，足慰周南史。那知非真實，造化聊戲爾。煩惱初無根，恩愛爲種子。煩公爲假說，反覆相指似。欲除苦海浪，先乾愛河水。棄置一寸鱗，悠然笑侯喜。爲公寫餘習，瓶罍一時恥。
葉濤致遠見和二詩復次其韵  其二 蘇軾 
聞公少已悟，拄杖久倚牀。笑我老而癡，負鼓欲求亡。庶幾東門子，柱史安敢望。嗜毒戲猛獸，慮患先不詳。囊破蛇已走，尚未省齧傷。妙哉兩篇詩，洗我千結腸。黠蠶不作繭，未老輒自僵。永謝湯火厄，泠然超無方。
次荆公韵四絕  其一 蘇軾 
青李扶疏禽自來，清真逸少手親栽。深紅淺紫從爭發，雪白鵝黄也鬥開。
次荆公韵四絕  其二 蘇軾 
斫竹穿花破綠苔，小詩端爲覓榿栽。細看造物初無物，春到江南花自開。
次荆公韵四絕  其三 蘇軾 
騎馿渺渺入荒陂，想見先生未病時。勸我試求三畝宅，從公已覺十年遲。
次荆公韵四絕  其四 蘇軾 
甲第非真有，閑花亦偶栽。聊爲清浄供，却對道人開。
張庖民挽詞 蘇軾 
東晉巾車令，西京執戟郎。甘心向山水，結髮事文章。故自輕千戶，何曾羨一囊。天高鬼神惡，骨朽姓名芳。庾嶺銘旌暗，秦淮舊宅荒。吾詩不用刻，妙語有黄香。
次韵葉致遠見贈 蘇軾 
欲求五畝寄樵蘇，所至遲留似賈胡。信命不須歌去汝，逢人未免歎猶吾。人皆勸我杯中物，我獨憐君屋上烏。一技文章何足道，要知摩詰是文殊。
次韵致遠 蘇軾 
長笑右軍稱草聖，不如東野以詩鳴。樂天自愛吟淮月，懷祖無勞聽角聲。
次韵段縫見贈 蘇軾 
季子東周負郭田，須知力穡是家傳。細思種薤五十本，大勝取禾三百廛。若得與君連北巷，故應終老忘西川。短衣匹馬非吾事，只擬關門不問天。
次韵杭人裴維甫 蘇軾  西湖
餘杭門外葉飛秋，尚記居人挽去舟。一別臨平山上塔，五年雲夢澤南州。淒涼楚些緣吾發，邂逅秦淮爲子留。寄謝西湖舊風月，故應時許夢中游。
題孫思邈真 蘇軾 
先生一去五百載，猶在峨眉西崦中。自爲天仙足官府，不應尸解坐蝱蟲。
戲作鮰魚一絕 蘇軾 
粉紅石首仍無骨，雪白河㹠不藥人。寄語天公與河伯，何妨乞與水精鱗。
次韵答寶覺 蘇軾 
芒鞋竹杖布行纏，遮莫千山與萬山。從來無脚不解滑，誰信石頭行路難。
同王勝之遊蔣山 蘇軾 
到郡席不暖，居民空惘然。好山無十里，遺恨恐他年。欲款南朝寺，同登北郭船。朱門收畫戟，紺宇出青蓮。夾路蒼髯古，迎人翠麓偏。龍腰蟠故國，鳥爪寄層巔。竹杪飛華屋，松根泫細泉。峰多巧障日，江遠欲浮天。略彴橫秋水，浮圖插暮烟。歸來踏人影，雲細月娟娟。
至真州再和二首  其一 蘇軾 
老手王摩詰，窮交孟浩然。論詩曾伴直，話舊已忘年。北上難陪驥，東行且趁船。離亭花映肉，醉眼鷺窺蓮。柂轉三山沒，風回五兩偏。荒祠過瓜步，古甃墮松巔。聞道清香閣，新篘白玉泉。莫教門掩夜，坐待月流天。小院檀槽鬧，空庭樺獨煙。公詩便堪唱，爲付小嬋娟。
至真州再和二首  其二 蘇軾 
公顔如雪柏，千載故依然。笑我無根柳，空中不待年。肯留歸闕旆，坐待逆風船。特許門傳籥，那知箭起蓮。相逢月上後，小語坐西偏。流落千帆側，追思百尺巔。躬耕懷谷口，水石羨平泉。茅屋歸元亮，霓裳醉樂天。行聞宣室召，歸近御爐烟。未用歌池上，隨宜教李娟。
眉子石硯歌贈胡誾 蘇軾 
君不見成都畫手開十眉，橫雲却月爭新奇。游人指點小顰處，中有漁陽胡馬嘶。又不見王孫青瑣橫雙碧，腸斷浮空遠山色。書生性命何足論，坐費千金買消渴。爾來喪亂愁天公，謫向君家書硯中。小窗虛幌相嫵媚，令君曉夢生春紅。毘耶居士談空處，結習已空花不住。試教天女爲磨鉛，千偈瀾翻無一語。
贈袁陟 蘇軾 
是身如虛空，萬物皆我儲。胡爲强分別，百金買田廬。不見袁夫子，神馬載尻輿。游乎無何有，一飯不願餘。官湖爲我池，學舍爲我居。何以遺子孫，此身自籧篨。薰風暗楊柳，秋水靜芙蕖。應觀我知子，不怪子知魚。
次韵蔣穎叔 蘇軾 
月明驚鵲未安枝，一棹飄然影自隨。江上秋風無限浪，枕中春夢不多時。瓊林花草聞前語，罨畫溪山指後期。豈敢便爲雞黍約，玉堂金殿要論思。
次韵滕元發許仲塗秦少游 蘇軾 
二公詩格老彌新，醉後狂吟許野人。坐看青丘吞澤芥，自慚黄潦薦溪蘋。兩邦旌纛光相照，十畝鋤犁手自親。何似秦郎妙天下，明年獻頌請東巡。
以玉带施元長老元以衲裙相報次韵二首  其一 蘇軾 
病骨難堪玉带圍，鈍根仍落箭鋒機。欲教乞食歌姬院，故與雲山舊衲衣。
以玉带施元長老元以衲裙相報次韵二首  其二 蘇軾 
此带閱人如傳舍，流傳到我亦悠哉。錦袍錯落差相稱，乞與佯狂老萬回。
送金山鄉僧歸蜀開堂 蘇軾  送别
撞鐘浮玉山，迎我三千指。衆中聞謦欬，未語知鄉里。我非箇中人，何以默識子。振衣忽歸去，隻影千山裏。涪江與中泠，共此一味水。冰盤薦琥珀，何似糖霜美。
送沈逵赴廣南 蘇軾 
嗟我與君皆丙子，四十九年窮不死。君隨幕府戰西羌，夜渡冰河斫雲壘。飛塵漲天箭灑甲，歸對妻孥真夢耳。我謫黄岡四五年，孤舟出沒烟波裏。故人不復通問訊，疾病饑寒疑死矣。相逢握手一大笑，白髮蒼顔略相似。我方北渡脫重江，君復南行輕萬里。功名如幻何足計，學道有涯真可喜。勾漏丹砂已付君，汝陽甕盎吾何恥。君歸赴我雞黍約，買田築室從今始。
豆粥 蘇軾 
君不見滹沱流澌車折軸，公孫倉皇奉豆粥。濕薪破竈自燎衣，饑寒頓解劉文叔。又不見金谷敲冰草木春，帳下烹煎皆美人。萍虀豆粥不傳法，咄嗟而辦石季倫。干戈未解身如寄，聲色相纏心已醉。身心顛倒不自知，更識人間有真味。豈如江頭千頃雪色蘆，茅簷出沒晨烟孤。地碓舂秔光似玉，沙瓶煮豆軟如酥。我老此身無著處，賣書來問東家住。卧聽雞鳴粥熟時，蓬頭曳履君家去。
秦少游夢發殯而葬之者云是劉發之柩是歲發首薦秦以詩賀之劉涇亦作因次其韵 蘇軾 
君看三代士執雉，本以殺身爲小補。居官死職士死綏，夢尸得官真古語。五行勝己斯爲官，官如草木吾如土。仕而未祿猶賓客，待以純臣蓋非古。饋焉曰獻稱寡君，豈比公卿相爾汝。世衰道微士失已，得喪悲歡反其故。草袍蘆箠相嫵媚，飲食嬉游事羣聚。曲江船舫月燈毬，是謂舞殯而歌墓。看花走馬到東野，餘子紛紛何足數。二生年少兩豪逸，詩酒不知軒冕苦。故令將仕夢發棺，勸子勿爲官所腐。塗車芻靈皆假設，著眼細看君勿誤。時來聊復一飛鳴，進隠不須煩伍舉。
金山夢中作 蘇軾 
江東賈客木綿裘，會散金山月滿樓。夜半潮來風又熟，卧吹簫管到揚州。
次韵周穜惠石銚 蘇軾 
銅腥鐵澀不宜泉，愛此蒼然深且寬。蟹眼翻波湯已作，龍頭拒火柄猶寒。薑新鹽少茶初熟，水漬雲蒸蘚未乾。自古函牛多折足，要知無脚是輕安。
贈潘谷 蘇軾 
潘郎曉踏河陽春，明珠白璧驚市人。那知望拜馬蹄下，胸中一斛泥與塵。何似墨潘穿破褐，琅琅翠餠敲玄笏。布衫漆黑手如龜，未害冰壺貯秋月。世人重耳輕目前，區區張李爭媸妍。一朝入海尋李白，空看人間畫墨仙。
蒜山松林中可卜居余欲僦其地地屬金山故作此詩與金山元長老 蘇軾 
魏王大瓠無人識，種成何翅實五石。不辭破作兩大樽，只憂水淺江湖窄。我材濩落本無用，虛名驚世終何益。東方先生好自譽，孟賁子路并爲一。杜陵布衣老且愚，信口自比契與稷。暮年欲學柳下惠，嗜好酸鹹不相入。金山也是不羈人，早歲聞名晚相得。我醉而嬉欲仙去，傍人笑倒山謂實。問我此身何所歸，笑指浮休百年宅。蒜山幸有閑田地，招此無家一房客。
蘇子容母陳夫人挽詞 蘇軾 
蘇陳甥舅真冰玉，正始風流起頹俗。夫人高節稱其家，凜凜寒松映修竹。雞鳴爲善日日新，八十三年如一晨。豈惟家室宜壽母，實與朝廷生異人。忘軀殉國乃吾子，三仕何曾知慍喜。不須擁笏强垂魚，我視去來皆夢爾。誦詩相挽真區區，墓碑千字多遺餘。他年太史取家傳，知有班昭續漢書。
王中甫哀辭 蘇軾 
生芻不獨比前人，束藁端能廢謝鯤。子達想無身後念，吾衰不復夢中論。已知毅豹爲均死，未識荆凡定孰存。堪笑東坡癡鈍老，區區猶記刻舟痕。
廣陵後園題扇子 蘇軾 
露葉風枝曉自勻，綠陰青子浄無塵。閑吟遶屋扶疏句，須信淵明是可人。
徐大正閑軒 蘇軾 
冰蠶不知寒，火鼠不知暑。知閑見閑地，已覺非閑侶。君看東坡翁，懶散誰比數。形骸墮醉夢，生事委塵土。早眠不見燈，晚食或敧午。卧看盜取氈，坐視麥漂雨。語希舌頰强，行少腰脚僂。五年黄州城，不蹋黄州鼓。人言我閑客，置此閑處所。問閑作何味，如眼不自睹。頗訝徐孝廉，得閑能幾許。介子願奉使，翁歸備文武。應緣不耐閑，名字挂庭宇。我詩爲閑作，更得不閑語。君如汗血駒，轉盼略燕楚。莫嫌鑾輅重，終勝鹽車苦。
十一月十三日與幾先自竹西來訪慶老不見獨與君卿供奉蟾知客東閣道話久之 蘇軾 
卷卷長廊走黄葉，席簾垂地香煙歇。主人待來終不來，火紅銷盡灰如雪。
別擇公 蘇軾 
黍離不復閔宗周，何暇雷塘弔一丘。若問西來師祖意，竹西歌吹是揚州。
邵伯梵行寺山茶 蘇軾 
山茶相對阿誰栽，細雨無人我獨來。說似與君君不會，爛紅如火雪中開。
高郵陳直躬處士畫雁二首  其一 蘇軾 
野雁見人時，未起意先改。君從何處看，得此無人態。無乃槁木形，人禽兩自在。北風振枯葦，微雪落璀璀。慘澹雲水昏，晶熒沙礫碎。弋人悵何慕，一舉渺江海。
高郵陳直躬處士畫雁二首  其二 蘇軾 
衆禽事紛爭，野雁獨閑潔。徐行意自得，俯仰若有節。我衰寄江湖，老伴雜鵝鴨。作書問陳子，曉景畫苕霅。依依聚圓沙，稍稍動斜月。先鳴獨鼓翅，吹亂蘆花雪。
蔡景繁官舍小閣 蘇軾 
使君不獨東南美，典型尚記先君子。戲嘲王叟短轅車，肯爲徐郎書紙尾。三年弭節江湖上，千首放懷風月裏。手開西閣坐虛明，目浄東溪照清泚。素琴濁酒容一榻，落霞孤鶩供千里。大舫何時繫門柳，小詩屢欲書窗紙。文昌新構滿鵷鸞，都邑正喧收杞梓。相逢一醉豈有命，南來寂寞君歸矣。
和王斿二首  其一 蘇軾 
異時長怪謫仙人，舌有風雷筆有神。聞道騎鯨游汗漫，憶嘗捫蝨話悲辛。氣吞餘子無全目，詩到諸郎尚絕倫。白髮故交空掩卷，淚河東注問蒼旻。
和王斿二首  其二 蘇軾 
嫋嫋春風送度關，娟娟霜月照生還。遲留歲暮江淮上，來往君家伯仲間。未厭冰灘吼新洛，且看松雪媚南山。野梅官柳何時動，飛蓋長橋待子閑。
和田仲宣見贈 蘇軾 
頭白江南醉司馬，寬心時復喚殷兄。寒潮不應淮無信，客路相隨月有情。未許低頭拜東野，徒言飲酒勝公榮。好詩惡韵那容和，刻燭應須便置觥。
次韵王定國南遷回見寄 蘇軾 
土暈銅花蝕秋水，要須悍石相礱砥。十年冰蘗戰膏粱，萬里煙波濯紈綺。歸來詩思轉清激，百丈空潭數魴鯉。逝將桂浦擷蘭蓀，不記槐堂收劍履。却思庾嶺今何在，更說彭城真夢耳。君知先竭是甘井，我願得全如苦李。妄心不復九迴腸，至道終當三洗髓。廣陵陽羨何足較，只有無何真我里。樂全老子今禪伯，掣電機鋒不容擬。心通豈復問云何，印可聊須答如是。相逢爲我話留滯，桃花春漲孤舟起。
贈梁道人 蘇軾 
采藥壺公處處過，笑看金狄手摩挲。老人大父識君久，造物小兒如子何。寒盡山中無曆日，雨斜江上一漁簑。神仙護短多官府，未厭人間醉踏歌。
龜山辯才師 蘇軾 
此生念念浮雲改，寄語長淮今好在。故人宴坐虹梁南，新河巧出龜山背。木魚呼客振林莽，鐵鳳橫空飛綵繪。忽驚堂宇變雄深，坐覺風雷生謦欬。羨師游戲浮漚間，笑我榮枯彈指內。嘗茶看畫亦不惡，問法求詩了無礙。千里孤帆又獨來，五年一夢誰相對。何當來世結香火，永與名山供井磑。
次韵張琬 蘇軾 
新落霜餘兩岸隆，塵埃舉袂識西風。臨淮自古多名士，樽酒相從樂寓公。半日偷閑歌嘯裏，百年暗盡往來中。知君不向窮愁老，尚有清詩氣吐虹。
泗州南山監倉蕭淵東軒二首  其一 蘇軾 
偶隨樵父採都梁，竹屋松扉試乞漿。但見東軒堪隠几，不知公子是監倉。溪中亂石牆垣古，山下寒蔬匕箸香。我是江南舊遊客，挂冠知有老蕭郎。
泗州南山監倉蕭淵東軒二首  其二 蘇軾 
北望飛塵苦晝霾，洗心聊復寄東齋。珍禽聲好猶思越，野橘香清未過淮。有信微泉來遠嶺，無心明月轉空階。一官倉庾真堪老，坐看松根絡斷崖。
雍秀才畫草蟲八物 促織 蘇軾 
月叢號耿耿，露葉泣漙漙。夜長不自暖，那憂公子寒。
雍秀才畫草蟲八物 蟬 蘇軾 
蛻形濁污中，羽翼便翾好。秋來間何闊，已抱寒莖槁。
雍秀才畫草蟲八物 蝦蟆 蘇軾 
睅目知誰瞋，皤腹空自脹。慎勿困蜈蚣，饑蛇不汝放。
雍秀才畫草蟲八物 蜣蜋 蘇軾 
洪鐘起暗室，飄瓦落空庭。誰言轉丸手，能作殷牀聲。
雍秀才畫草蟲八物 天水牛 蘇軾 
兩角徒自長，空飛不服箱。爲牛竟何事，利吻穴枯桑。
雍秀才畫草蟲八物 蝎虎 蘇軾 
跂跂有足蛇，脈脈無角龍。爲虎君勿笑，食盡蠆尾蟲。
雍秀才畫草蟲八物 蝸牛 蘇軾 
腥涎不滿殻，聊足以自濡。升高不知回，竟作黏壁枯。
雍秀才畫草蟲八物 鬼蝶 蘇軾 
雙眉卷鐵絲，兩翅暈金碧。初來花爭妍，忽去鬼無跡。
泗州除夜雪中黄師是送酥酒二首  其一 蘇軾 
暮雪紛紛投碎米，春流咽咽走黄沙。舊遊似夢徒能說，逐客如僧豈有家。冷硯欲書先自凍，孤燈何事獨生花。使君夜半分酥酒，驚起妻孥一笑譁。
泗州除夜雪中黄師是送酥酒二首  其二 蘇軾 
關右土酥黄似酒，揚州雲液却如酥。欲從元放覓拄杖，忽有麴生來坐隅。對雪不堪令飽暖，隔船應已厭歌呼。明朝積玉深三尺，高枕牀頭尚一壺。
章錢二君見和復次韵答之二首  其一 蘇軾 
黄昏已作風翻絮，半夜猶驚月在沙。照汴玉峰明佛剎，隔淮雲海暗人家。來牟有信迎三白，薝蔔無香散六花。欲喚阿咸來守歲，林烏櫪馬鬬喧嘩。
章錢二君見和復次韵答之二首  其二 蘇軾 
分無纖手裁春勝，况有新詩點蜀酥。醉裏冰髭失纓絡，夢回布被起廉隅。君應旅睫寒生暈，我亦饑腸夜自呼。明日南山春色動，不知誰佩紫微壺。
正月一日雪中過淮謁客回作二首  其一 蘇軾 
十里清淮上，長堤轉雪龍。冰崖落屐齒，風葉亂裘茸。萬頃穿銀海，千尋度玉峰。從來修月手，合在廣寒宮。
正月一日雪中過淮謁客回作二首  其二 蘇軾 
攢眉有底恨，得句不妨清。霽霧開寒谷，饑鴉舞雪城。橋聲春市散，塔影暮淮平。不用殘燈火，船窗夜自明。
書劉君射堂 蘇軾 
蘭玉當年刺史家，雙鞬馳射笑穿花。而今白首閑驄馬，只有清樽照畫蛇。寂寂小軒蛛網徧，陰陰垂柳雁行斜。手柔弓燥春風後，置酒看君中戟牙。
孫莘老寄墨四首  其一 蘇軾 
徂徠無老松，易水無良工。珍材取樂浪，妙手惟潘翁。魚胞熟萬杵，犀角盤雙龍。墨成不敢用，進入蓬萊宮。蓬萊春晝永，玉殿明房櫳。金箋灑飛白，瑞霧縈長虹。遥憐醉常侍，一笑開天容。
孫莘老寄墨四首  其二 蘇軾 
谿石琢馬肝，剡藤開玉版。噓噓雲霧出，奕奕龍蛇綰。此中有何好，秀色紛滿眼。故人歸天祿，古漆窺蠹簡。隃麋給尚方，老手擅編剗。分餘幸見及，流落一歎赧。
孫莘老寄墨四首  其三 蘇軾 
我貧如饑鼠，長夜空齩齧。瓦池研竈煤，葦管書柿葉。近者唐夫子，遠致烏玉玦。先生又繼之，圭璧爛箱篋。晴窗洗硯坐，蛇蚓稍蟠結。便有好事人，敲門求醉帖。
孫莘老寄墨四首  其四 蘇軾 
吾窮本坐詩，久服朋友戒。五年江湖上，閉口洗殘債。今來復稍稍，快癢如爬疥。先生不譏訶，又復寄詩械。幽光發奇思，點黮出荒怪。詩成自一笑，故疾逢蝦蟹。
留題蘭皋亭 蘇軾 
雪後東風未肯和，扣門遷客夜經過。不知舊竹生新筍，但見清伊換濁河。無復往來乘下澤，聊同語笑說東坡。明年我亦開三徑，寂寂兼無雀可羅。
和人見贈 蘇軾 
只寫東坡不著名，此身已是一長亭。壯心無復春流起，衰鬢從教病葉零。知有雪兒供筆硯，應嗤竈婦洗盆瓶。回來索酒公應厭，京口新傳作客經。
和王勝之三首  其一 蘇軾 
城上湖光暖欲波，美人唱我踏春歌。魯公賓客皆詩酒，誰是神仙張志和。
和王勝之三首  其二 蘇軾 
齊釀如澠漲綠波，公詩句句可絃歌。流觴曲水無多日，更作新詩繼永和。
和王勝之三首  其三 蘇軾 
要知太守憐孤客，不惜陽春和俚歌。坐睡樽前呼不應，爲公雕琢損天和。
南都妙峰亭 蘇軾 
千尋挂雲闕，十頃含風灣。開門弄清泚，照見雙銅鐶。池臺半禾黍，桃李餘榛菅。無人肯回首，日暮車班班。使君非世人，心與古佛閑。時要聲利客，來洗塵埃顔。新亭在東阜，飛宇臨通闤。古甃磨翠壁，霜林散煙鬟。孤雲抱商丘，芳草連杏山。俯仰盡法界，逍遥寄人寰。亭亭妙高峰，了了蓬艾間。五老壓彭蠡，三峰照潼關。均爲拳石小，配此一掬慳。煩公爲標指，免使勤躋攀。
記夢 蘇軾 
圓間有物物間空，豈有圓空入井中。不信天形真箇樣，故應眼力自先窮。連環已解如神手，萬竅猶號未濟風。稽首問公公大笑，本來誰礙更求通。
寄蘄簟與蒲傳正 蘇軾 
蘭溪美箭不成笛，離離玉筯排霜脊。千溝萬縷自生風，入手未開先慘慄。公家列屋閑蛾眉，珠簾不動花陰移。霧帳銀牀初破睡，牙籤玉局坐彈棋。東坡病叟長羈旅，凍卧饑吟似饑鼠。倚頼春風洗破衾，一夜雪寒披故絮。火冷燈青誰復知，孤舟兒女自嚘咿。皇天何時反炎燠，愧此八尺黄琉璃。願君浄埽清香閣，卧聽風漪聲滿榻。習習還從兩腋生，請公乘此朝閶闔。